Tak sanggup kuarantin dengan pesakit warga asing
Oleh MOHD SYALMIZI HAMID

4 Januari 2021, 5:37 pm
BALIK PULAU – Pesakit Covid-19 warga tempatan yang menjalani kuarantin di Kompleks Sukan Balik Pulau di sini dikatakan semakin dibelenggu tekanan selepas terpaksa tinggal dalam keadaan sesak bersama ratusan pesakit warga asing yang ditempatkan di situ.
Keadaan menjadi bertambah sukar apabila mereka dikatakan terpaksa berebut mengambil makanan, mandi dan solat bersama warganegara asing terbabit di tempat sama.
Difahamkan, hanya dua buah tandas yang berfungsi manakala lebih kurang 10 bilik air digunakan lebih 300 pesakit yang ditempatkan di situ.
Susunan katil pesakit juga dikatakan terlalu rapat dan tiada langsung pematuhan prosedur operasi standard (SOP) dalam kalangan pesakit.
Seorang pesakit yang enggan dikenali berkata, dia tidak sanggup berdepan dengan situasi tersebut dan keadaan yang dihadapi hari ini boleh menjejaskan lagi tahap kesihatannya.
“Saya tak (tidak) mampu nak (hendak) hadapi keadaan di sini lagi (Kompleks Sukan Balik Pulau). Semua warga asing sesak dada.

“SOP pun tak dak dah (tiada) di sini. Mandi, makan solat semua dengan warga asing. Sekarang yang masuk sudah ramai dekat 60 orang, warga asing lebih 300 orang. Saya Tak (tidak) perlu tempat macam ini untuk sihat,” keluhnya menerusi satu hantaran sistem pesanan ringkas (SMS) di sini hari ini.
Sementara itu, mantan Ahli Dewan Undangan Negeri (ADUN) Pulau Betong, Datuk Muhamad Farid Saad berkata, pihaknya berharap agar semua warganegara yang dikenal pasti pembawa virus Covid-19 diasingkan daripada pesakit warga asing.
“Antara perkara yang timbul adalah rasa tidak puas hati kerana latar belakang cara hidup rakyat Malaysia
amat berbeza.
“Dalam kes ini pastinya layanan ke atas warganegara harus lebih baik berbanding bukan warganegara,” katanya kepada Kosmo! di sini hari ini. – K! ONLINE


Md. Rajihan sudah ditemui
Oleh MOHAMAD FAHD RAHMAT

4 Januari 2021, 6:34 pm
Isteri Md. Rajihan, Khairunnisa (dua kanan) tidak dapat menahan kesedihan apabila melihat jasad suaminya ditemui.
KLUANG – Mangsa yang hilang dihanyutkan air deras di Batu 18 Jalan Kluang-Kahang, petang Sabtu lalu ditemui pasukan mencari dan menyelamat (SAR) petang hari ini.
Mayat Md. Rajihan Mohd. Junaidi, 28, dijumpai pada pukul 5.15 petang kira-kira 15 meter dari lokasi kereta Proton Waja yang ditemui petang semalam.
Menurut Ketua Operasi Balai Bomba dan Penyelamat (BBP) Kluang, Akob Sidek, anggota SAR melakukan operasi dengan cara menggodak kawasan itu sebelum mayat mangsa timbul.
“Mayat mangsa kemudian dinaikkan ke bot pasukan penyelamat sebelum diserahkan kepada polis sebelum dibawa ke Hospital Enche’ Besar Hajjah Khalsom untuk bedah siasat.
“Berikutan itu, operasi mencari dan menyelamat (SAR) sejak Sabtu lalu ditutup kira-kira 6 petang tadi,” katanya ketika ditemui di lokasi kejadian hari ini.
Sementara itu, suasana pilu menyelubungi kawasan pencarian apabila isteri mangsa, Khairunnisa Ibrahim, 25, yang setia menunggu sejak pagi tadi, tidak dapat membendung perasaan hingga terpaksa dipapah dan ditenangkan ahli keluarganya.-K! ONLINE


Jangan selesa penurunan indeks jenayah Kelantan
Oleh AIMUNI TUAN LAH

4 Januari 2021, 5:17 pm
GUA MUSANG – Penurunan indeks jenayah sepanjang tahun lalu di semua daerah di Kelantan disebabkan penularan wabak Covid-19 bukan alasan untuk anggota polis bersikap selesa.
Kesemua Anggota polis tidak mengira pangkat di negeri ini perlu berusaha menangani jenayah supaya kekal menurun tahun ini.
Ketua Polis Kelantan, Datuk Shafien Mamat berkata, perkara pokok adalah komitmen anggota Ibu Pejabat Polis Daerah (IPD) Gua Musang yang menjaga daerah paling luas di Kelantan.
Katanya, kedudukan Gua Musang yang menjadi laluan utama masuk dan keluar ke negeri lain sering menjadi tumpuan untuk melakukan jenayah.
“Sebelum ini, banyak kejadian jenayah dikesan melalui jalan utama itu kerana mereka menggangap tidak selamat melalui jalan lain masuk ke Kelantan.
“Saya mengharapkan perancangan yang lebih sistematik terutama di kawasan sempadan bagi membanteras kes penyeludupan,” katanya.

Beliau berkata kepada pemberita selepas Majlis Pemakaian Pangkat Ketua Polis Daerah yang baharu, Superintendan Sik Choon Foo di IPD Gua Musang di sini hari ini.
Shafien berkata, Choon Foo yang baharu dilantik sebagai Ketua Polis Daerah mempunyai banyak pengalaman kerana bertugas sebagai Timbalan Ketua Polis Daerah Gua Musang sebelum ini.
Katanya, kerjasama di semua peringkat pegawai dan anggota dapat meningkatkan keyakinan masyarakat terhadap pihak polis. – K! ONLINE.


Banjir: Jumlah mangsa menurun kepada 6,244
Oleh MOHAMAD FAIZAL HASHIM

4 Januari 2021, 6:04 pm
JOHOR BAHRU – Bilangan mangsa banjir di Johor terus mencatatkan penurunan dengan merekodkan 6,244 mangsa banjir daripada 1,363 keluarga setakat pukul 4 petang tadi.
Pengerusi Jawatankuasa Kesihatan dan Alam Sekitar negeri, R. Vidyananthan berkata, jumlah itu menunjukkan penurunan berbanding 6,991 mangsa banjir daripada 1,841 keluarga pada 12 tengah hari.
“Setakat ini, sebanyak 58 Pusat Pemindahan Sementara (PPS) yang masih beroperasi di lapan daerah terlibat banjir iaitu Johor Bahru, Kota Tinggi, Kluang, Kulai, Batu Pahat, Mersing, Pontian dan Segamat.
“Sebanyak 15 PPS sudah ditutup berikutan banjir di beberapa kawasan sudah surut dan mangsa banjir dibenarkan pulang ke rumah,” katanya dalam satu kenyataan hari ini.
Vidyananthan berkata, berdasarkan ramalan Jabatan Meteorologi, hujan lebat dijangka terus melanda Johor Bahru, Kluang, Kulai, Mersing, Segamat dan Kota Tinggi sehingga esok.
Dalam pada itu, Vidyananthan memberitahu, terdapat 16 jalan melibatkan empat daerah sudah terputus hubungan akibat banjir.

Katanya, daripada jumlah tersebut Kota Tinggi paling terus terjejas yang melibatkan 10 jalan diikuti Kluang (lima jalan); Mersing (dua jalan) dan Johor Bahru (satu jalan).
“Semua jalan di Kota Tinggi yang terjejas banjir ditutup untuk semua kenderaan kecuali Jalan Kampung Kelantan/Kampung Panti yang dibuka untuk laluan kenderaan berat sahaja,” katanya.
Menurutnya, Jalan Haji Sujud di Taman Muhibbah di daerah ini ditutup sepenuhnya kerana jambatan runtuh.
Jelasnya, di Kluang, hanya Jalan Batu Pahat-Mersing di Ladang Hanifah dibuka untuk kenderaan berat dan Jalan Kluang-Kota Tinggi ditutup satu lorong berikutan cerun runtuh.
Katanya, di Mersing, hanya Jalan Jemaluang-Batu Pahat dibuka untuk kenderaan berat.-K! ONLINE


Nenek ditipu menangis di tepi jalan
Oleh KOSMO!

4 Januari 2021, 5:16 pm
JAKARTA – Wanita warga emas tidak dapat menahan kesedihan selepas ditipu seorang lelaki yang memberinya wang palsu dalam satu kejadian di Kabupaten Dompu, Nusa Tenggara Barat Indonesia baru-baru ini, lapor laman berita Tribun News.
Seorang lelaki, Fitriyani Susanti yang menemui warga emas tersebut, Siti Hawa, 80, di sebuah persimpangan jalan berkata, wanita itu ditipu individu yang berjanji ingin memberinya sekampit beras.
“Orang yang menipu nenek ini berjanji hendak memberinya beras sebelum menyuruh dia membonceng motosikal bersamanya.
“Bagaimanapun, apabila tiba di satu persimpangan jalan, nenek Siti Hawa diturunkan sebelum kesemua wangnya diambil dan digantikan dengan wang palsu,” katanya.
Fitriyani berkata, setelah menyedari dirinya ditipu, Siti Hawa lantas menangis teresak-esak di persimpangan jalan berkenaan.
“Beberapa pengguna jalan raya yang bersimpati dengan nasib nenek ini terus menghulurkan sedikit wang bagi menggantikan duitnya yang ditipu tadi.

“Selepas menemui nenek ini, saya terus membawanya pulang ke rumahnya yang terletak di Mangge Maci, Kelurahan Simpasai Kecamatan Woja, Kabupaten Dompu,” ujarnya.
Tambah Fitriyani, Siti Hawa tinggal sendirian selepas kematian suami 24 tahun lalu.
“Nenek ini mempunyai anak lelaki yang sudah berkahwin dan tinggal bersama keluarganya sendiri tidak jauh dari rumah nenek ini.
“Saya mendoakan semoga nenek ini diberikan kesihatan yang baik dan panjang umur,” katanya. – Agensi


67 pencawang TNB di Pahang, Johor ditutup akibat banjir
4 Januari 2021, 3:56 pm
PETALING JAYA- Kira-kira 5,845 penduduk terputus bekalan elektrik pagi ini berikutan penutupan sementara bekalan 67 pencawang elektrik di Pahang dan Johor akibat banjir.
Tenaga Nasional Berhad (TNB) dalam satu kenaytaan memaklumkan, sehingga pukul 10 pagi tadi, 57 pencawang di daerah Kuantan, Rompin, Maran, Jengka, Jerantut, Bentong, Raub dan Kuala Lipis di Pahang telah dihenti tugas demi keselamatan pengguna. Manakala 10 pencawang di daerah Johor Bahru, Kulai, Johor Jaya, Kluang dan Kota Tinggi turut ditutup di Johor.
“Penutupan 67 pencawang ini melibatkan 4,502 pengguna di Pahang dan 1,343 pengguna di Johor. Sementara itu, 18 pencawang elektrik di Johor dan tiga di Pahang menerima bekalan sementara daripada set janakuasa bergerak.
“Usaha menyambung bekalan sementara di daerah Kuala Lipis dan Raub terganggu akibat keadaan banjir yang belum surut dan kejadian tanah runtuh yang menghalang laluan,” katanya dalam satu kenyataan hari ini.
Dalam pada itu, TNB memaklumkan paras air Empangan Sultan Abu Bakar (SAB) di Cameron Highliands, Pahang kembali normal.
“Siren pertama telah dibunyikan secara putus-putus berserta lampu amaran kuning sejak jam 4.43 petang semalam di Empangan SAB untuk memberi amaran kepada penduduk bahawa paras sedang meningkat naik dan supaya bersedia untuk kemungkinan pengungsian jika paras terus meningkat.

“Walau bagaimanapun paras terkini adalah normal dan di bawah paras limpahan terkawal dan siren putus-putus telah dihentikan pada 2.43 pagi hari ini,” jelasnya.
TNB menasihatkan orang ramai agar berhati-hati ketika menggunakan peralatan elektrik jika premis mereka dinaiki air.
“Elakkan menyentuh alat elektrik atau suis dengan tangan yang basah dan lembap kerana ia boleh menyebabkan renjatan elektrik.
“Setelah banjir surut, pengguna disaran untuk mendapatkan khidmat kontraktor pendawaian yang berdaftar dengan Suruhanjaya Tenaga bagi memeriksa pendawaian di dalam premis mereka yang dinaiki air,” tambahnya. -K! ONLINE.


Banjir, Siti risaukan keluarga di Kuala Lipis
Oleh SAIRUL ZAMRI MISRANI

4 Januari 2021, 4:26 pm
PETALING JAYA – Penyanyi tersohor negara, Datuk Seri Siti Nurhaliza meluahkan kebimbangan dengan situasi banjir yang melanda beberapa buah negeri termasuk negeri kelahirannya, Pahang.
Menerusi satu entri yang dimuat naik dalam Instagramnya, anak kelahiran Kuala Lipis itu memohon orang ramai agar mendoakan keadaan banjir yang melanda kebanyakan negeri reda secepat mungkin.
“Banjir semakin teruk di beberapa negeri termasuk Pahang. Saya mendoakan agar ujian ini dipermudahkan untuk semua yang terbabit mengharunginya.
“Semoga bantuan, keprihatinan dan ihsan sesama kita dapat dihulurkan bagi membantu. Ayuh kita doakan agar segalanya pulih seperti sediakala,” tulisnya.

Status yang dimuat naik Siti di Instagram miliknya.
Tambah penyanyi kesayangan ramai yang popular menerusi lagu Kuasa Cintamu itu, dia turut susah hati apabila mengenangkan keadaan keluarganya yang berada di Kuala Lipis, Pahang dan tidak putus-putus memohon doa agar semuanya dilindungi Allah.
Media melaporkan bencana banjir yang melanda Johor dan Pahang semakin buruk apabila jumlah mangsa yang ditempatkan di pusat pemindahan sementara (PPS) meningkat mendadak kepada hampir 10,000 orang semalam. – K! ONLINE


Dua hilang bot karam di Ulu Jelai
4 Januari 2021, 4:01 pm
PETALING JAYA- Empat sekeluarga lemas dalam satu kejadian bot karam di Sungai Jelai berhampiran jambatan gantung Kampung Bertang, Ulu Jelai, Pahang pukul 12 tengah hari tadi.
Dua mangsa, Ahmad Husin Mad Aris, 52, dan Nur Aina Ahmad Husin,23, sempat diselamatkan manakala dua lagi mangsa, Rozi Omar,52 dan Zakirah Ahmad Husin masih hilang.
Difahamkan, mereka menaiki bot persendirian itu untuk kembali ke rumah bagi melihat keadaan rumah yang telah di naiki air.
Laporan lanjut menyusul. – K! ONLINE


Cik B, Kacak takut jumpa bapa kandung
Oleh YATIMIN ABDULLAH

4 Januari 2021, 5:14 pm
KOTA BHARU – Anak lelaki kepada Datuk Seri Dr. Hasmiza Othman atau Datuk Seri Vida, Muhammad Eric Zaquan, 14, mengakui takut untuk bertemu dengan bapa kandungnya sendiri iaitu Mohd. Amin Yasin,42.
Dia yang lebih dikenali dengan panggilan Kacak mengakui masih memerlukan masa yang secukupnya sebelum bertemu ayahnya.
“Pengalaman ketika bersama satu masa dahulu membuatkan saya takut untuk bertemunya.
“Jadi perkara itu masih melekat dalam fikiran saya,” katanya pemberita di sini hari ini.
Terdahulu, Mahkamah Tinggi Syariah di sini hari ini menolak permohonan Mohd. Amin untuk mendapatkan hak hadhanah untuk melawat, bermesra dan bermalam bersama dua anak-anaknya.
Dalam prosiding itu, Hakim Mahkamah Tinggi Syarie, Datuk Abu Bakar Abdullah Kutty mengarahkan Edlynn Zamilleen, 16, atau Cik B dan Muhammad Eric menghubungi bapa mereka sekurang-kurang sebulan sekali.

Sementara itu, Cik B ketika ditemui pemberita berkata, dia sudah bersedia untuk menghubungi ayahnya itu seperti yang diputuskan oleh mahkamah.
“Mama, tidak pernah memaksa kami dalam membuat keputusan. Dia amat memberikan sokongan dalam membuat keputusan mengikut naluri kami,” katanya yang lega apabila perbicaraan pada hari ini berjalan lancar.
Bapa kandung dua beradik itu, Mohd. Amin turut akur dengan keputusan mahkamah dan akan mengemukakan rayuan sekiranya kedua-dua anaknya itu tidak mengikut perintah mahkamah dengan menghubunginya pada masa akan datang. – K! ONLINE.


30 penduduk hilang tempat tinggal, tujuh rumah serta kedai runcit musnah terbakar
Oleh IVAN AMIRUL

4 Januari 2021, 4:10 pm
KOTA KINABALU – Kira-kira 30 penduduk hilang tempat tinggal ekoran kebakaran membabitkan tujuh rumah dan sebuah kedai runcit di Kampung Tebobon Bukit awal pagi tadi.
Bagaimanapun, tiada sebarang kemalangan jiwa dilaporkan dalam kejadian pukul 2.20 pagi itu.
Kebakaran difahamkan bermula dari sebuah kedai runcit sebelum merebak ke kediaman yang terletak berhampiran.
Ketua Balai Bomba dan Penyelamat (BBP) Lintas, Agustavia Joe Guasi berkata, pihaknya menerima panggilan kecemasan pada pukul 2.27 pagi sebelum sepasukan pegawai dan anggota bergegas ke lokasi kejadian.
“Setibanya di lokasi kejadian beberapa minit kemudian, api sudah merebak dan membakar beberapa buah rumah.
“Kita terus melaksanakan operasi memadamkan kebakaran dan api berjaya dikawal pada pukul 4.36 pagi.

“Secara keseluruhannya, kebakaran memusnahkan tujuh rumah dan sebuah kedai runcit,” katanya ketika dihubungi sebentar tadi.
Agustavia Joe berkata, operasi tamat sepenuhnya pada pukul 8.03 pagi.
Sementara itu, beliau berkata, siasatan masih dijalankan bagi mengenal pasti punca serta jumlah kerugian. – K! ONLINE.


Bekalan air pulih sepenuhnya esok di lapan kawasan Hulu Selangor
Oleh MOHAMAD NAUFAL MOHAMAD IDRIS

4 Januari 2021, 4:22 pm
SHAH ALAM – Gangguan bekalan air di lapan buah kawasan di Hulu Selangor yang terjejas akibat henti tugas Loji Rawatan Air (LRA) Sungai Selisek, Hulu Selangor berikutan banjir semalam akan pulih sepenuhnya pukul 7 pagi esok.
Pengurusan Air Selangor Sdn. Bhd. ( Air Selangor) dalam kenyataan hari ini berkata, setakat pukul 12 tengah hari tadi mendapati dua buah kawasan sudah pulih sepenuhnya meliputi Kampung Serigala dan Rumah Murah PKT 2, Sungai Selisek.
Katanya, enam buah kawasan iaitu Kampung Bahom, Kampung Gesir Tengah, Kampung Lalang, Kampung Orang Asli, Kampung Sekolah dan Kampung Sungai Nilam/ Kampung Seri Pagi dalam proses pemulihan.
“Air Selangor menjangkakan pemulihan sepenuhnya bekalan air di semua kawasan terjejas adalah pukul 7 pagi esok.
“Bantuan bekalan air melalui lori-lori tangki masih lagi digerakkan kepada para pengguna yang terjejas,” katanya.
LRA Sungai Selisek terpaksa dihenti tugas pukul 5.40 petang semalam berikutan kenaikan air ke paras kritikal di muka sauk disebabkan hujan yang berterusan.

Air Selangor juga perlu memastikan semua peralatan LRA dalam keadan baik dan booeh dioperasikan tanpa membahayakan keselamatan kakitangan Air Selangor terutama melibatkan arus elektrik.
Mengulas lanjut, Air Selangor menegaskan pengguna boleh mendapatkan maklumat perkembangan status terkini bekalan air menerusi semua saluran komunikasi rasmi atau menghubungi Pusat Perhubungan Air Selangor di talian 15300. -K! ONLINE.


Polis siasat restoran tular sebar ideologi komunis
Oleh KHAIRUL MOHD. ALI

4 Januari 2021, 4:19 pm
JOHOR BAHRU – Polis Johor akan menjalankan siasatan berhubung gambar dan karikatur berunsur parti komunis di sebuah restoran di bandar raya ini yang menjadi tular di media sosial, sejak beberapa hari lalu.
Ketua Polis Johor, Datuk Ayob Khan Mydin Pitchay berkata, siasatan awal mendapati restoran yang dimaksudkan menggunakan nama Big Captain Stimbot, di Taman Mount Austin.
Jelasnya, pemeriksaan awal dibuat mendapati dekorasi berkenaan dipamerkan di restoran itu pada tahun 2019.
“Bertindak atas maklumat yang diterima selepas perkara itu tular, sepasukan polis dari Ibu Pejabat Polis Daerah Johor Bahru Selatan telah membuat pemeriksaan di restoran berkenaan, semalam.
“Siasatan mendapati restoran berkenaan sedang menjalani proses pengubahsuaian dan tiada sebarang imej seperti yang ditularkan di media sosial,” katanya dalam satu kenyataan, di sini hari ini.
Semalam, beberapa keping gambar tular di media sosial menunjukkan sebuah restoran di Taman Mount Austin di sini memaparkan gambar berunsur parti komunis.

Tambah Ayob Khan, pemilik restoran yang merupakan seorang lelaki warga tempatan berusia 41 tahun berserta isterinya yang merupakan warganegara China telah dikenakan tindakan sebelum ini.
“Pasangan itu telah dikenakan tindakan oleh pihak berkuasa tempatan kerana mempamerkan papan iklan perniagaan yang tidak mematuhi syarat.
“Sehubungan itu, polis akan menjalankan siasatan mengikut Seksyen 505B Kanun Keseksaan, Seksyen 47 Akta Pertubuhan 1966 dan Seksyen 233 Akta Komunikasi dan Multimedia 1988,” ujarnya.
Ayob Khan turut mengingatkan orang ramai agar tidak terlibat dalam apa-apa perbuatan yang mempromosikan ideologi komunisme dan sosialisme.
“Tindakan itu dilihat boleh membangkitkan sokongan terhadap perjuangan parti komunis dan tindakan undang-undang boleh diambil,” katanya lanjut.-K! ONLINE.


Terpaksa pindah ke PPS baharu
Oleh NIK NUR IZZATUL HAZWANI NIK ADNAN

4 Januari 2021, 4:05 pm
KEMAMAN – Seramai 72 mangsa banjir yang ditempatkan di Dewan Orang Ramai Kampung Teladas terpaksa dipindahkan selepas pusat pemindahan sementara itu berisiko ditenggelami banjir hari ini.
Penduduk Kampung Teladas, Air Putih dekat sini dipindahkan ke Dewan Sivik Air Putih pada pukul 12 tengah malam hanya kira-kira enam jam memasuki PPS berkenaan.
Penghulu Mukim Tebak, Mohd. Azlan Ibrahim berkata, pemindahan PPS ke Dewan Sivik Air Putih yang terletak kira-kira dua kilometer dari Dewan Orang Ramai Kampung Teladas terpaksa diambil atas faktor keselamatan.
“Cuaca semakin buruk dan berdasarkan pengalaman Dewan Orang Ramai Kampung Teladas berisiko ditenggelami banjir seperti pernah berlaku pada tahun 2013.
“Sehubungan itu, kita ambil keputusan berpindah ke PPS terdekat yang lebih selamat sebelum perkara buruk terjadi,” katanya kepada Kosmo! di sini hari ini.
Mohd. Azlan berkata, kesemua 72 mangsa daripada 15 keluarga dipindahkan ke PPS baharu dengan menggunakan lori Angkatan Pertahanan Awam.

Sementara itu, tinjauan mendapati beberapa perkampungan sekitar seperti Kampung Batu 16, Kampung Dadong dan Kampung Jenang dekat sini juga sudah mula dinaiki banjir. – K! ONLINE.


Dua tahun hidup bermadu, Ziela jaga hati banyak pihak
Oleh MOHD. HAIKAL ISA

4 Januari 2021, 4:26 pm
PETALING JAYA – Hampir dua tahun menyimpan rahsia hidup bermadu, penerbit yang juga pelakon terkenal, Datuk Ziela Jalil mengakui terpaksa berbuat demikian kerana mahu menjaga hati banyak pihak.
Katanya, beliau sudah lama memasang niat berkongsi berita gembira tersebut kepada rakan media. Bagaimanapun, selain mencari masa yang sesuai, sebagai isteri kedua, beliau perlu menjaga hati banyak pihak terutama keluarga isteri pertama.
“Saya terkejut dan sedikit ralat apabila gadis berkenaan terlebih dahulu mendedahkan perkara ini kepada umum dalam Twitter. Pun begitu, saya ambil positif dengan tindakannya sebagai satu isyarat menandakan sudah sampai masa saya berkongsi berita ini kepada umum.”
“Mungkin tindakannya juga bermakna mereka sudah bersedia berdepan dengan pelbagai kemungkinan serta tanggapan masyarakat sebaik sahaja perkara inj menjadi tatapan umum,” kata pemilik nama sebenar Norzilah Abdul Jalil, 51, itu ketika dihubungi Kosmo! Online sebentar tadi.
Perkongsian cerita pernikahan kali kedua dilakukan Ziela selepas tular dalam media sosial mengenai ciapan seorang gadis yang mendakwa wanita itu menikahi bapanya sebagai isteri kedua.
Ujar Ziela, pada permulaannya, beliau cuba merahsiakan perkahwinan daripada keluarga termasuk anak-anak kerana tidak mahu melukakan hati mereka dan enggan mereka berasa seolah-olah sudah melupakan bapa mereka.

“Tetapi, saya sering tegaskan, tiada siapa yang mampu menggantikan tempat bapa mereka kerana dua lelaki ini berbeza.
“Mungkin sebelum ini saya sering mengatakan yang tidak akan berkahwin lagi, namun siapalah saya untuk menidakkan ketentuan Ilahi,” tuturnya.
Ziela mendirikan rumah tangga buat kali kedua dengan Datuk Syed Osman Al Habshee yang juga Pengerusi Masjid Ibnu Mas’ud pada 17 Februari 2019 selepas lima minggu berkenalan.
Terdahulu, Ziela pernah berkahwin dengan Allahyarham Tan Sri Megat Junid Megat Ayob pada 1991 dan dikurniakan dua anak iaitu Puteri Julia Nabilah dan Megat Jufri Nasrullah.
Ziela turut mempunyai seorang anak angkat lelaki, Ibrahim Junid Abdullah. – K! ONLINE


Covid-19: Empat kes kematian direkodkan di Johor
Oleh MOHAMAD FAIZAL HASHIM

5 Januari 2021, 8:12 pm
JOHOR BAHRU – Sebanyak empat kes kematian disebabkan pandemik Covid-19 direkodkan di negeri Johor pada tahun ini.
Pengerusi Jawatankuasa Kesihatan dan Alam Sekitar Negeri Johor, R Vidyananthan berkata, ini menjadikan kumulatif kematian akibat wabak Covid-19 di negeri ini meningkat kepada 39 kes sehingga semalam.
Beliau berkata, sehingga 31 Disember lalu, kumulatif kes kematian akibat pandemik Covid-19 adalah 35 kes.
“Sehingga semalam, kumulatif kematian yang direkodkan setakat ini adalah sebanyak 39 kes.
“Sebanyak 295 kes baharu dicatatkan di negeri ini sehingga semalam. Daripada jumlah ini, sebanyak 174 adalah daripada kluster-kluster sedia ada, 74 kes saringan kontak rapat dan 47 kes membabitkan lain-lain saringan.
“Ini menjadikan kumulatif kes Covid-19 yang dilaporkan meningkat kepada 6,900 kes. 3,432 kes telah pulih manakala 3,429 kes yang aktif telah pun diasingkan dan diberi rawatan di hospital,” katanya dalam kenyataan hari ini.

Vidyananthan memberitahu, kumulatif kluster aktif di negeri ini adalah sebanyak 31 kluster.
Katanya, kluster terbabit melibatkan Kluster Belati di mukim Tebrau, Kluster Rengit Sentral (mukim Pengerang), Kluster Wawasan Gading (mukim Simpang Kanan), Kluster Harum (mukim Plentong) dan Kluster Dewani (mukim Tebrau).
Katanya, kluster lain yang masih aktif ialah kluster Jalan Perindustrian (mukim Senai ), Kluster Kampung Baharu (mukim Jelutong), Kluster Pekeliling (mukim Plentong), Kluster Tembok Choh (mukim Pulai) dan Kluster Bukit Pasir (mukim Sg Raya). – K! ONLINE


Lebih banyak kawasan rendah Kemaman dijangka banjir
Oleh NIK NUR IZZATUL HAZWANI NIK ADNAN

5 Januari 2021, 8:09 pm
KEMAMAN – Lebih banyak kawasan rendah di daerah ini diramal akan ditenggelami banjir malam ini berikutan fenomena air pasang besar yang dijangka mencecah 3.1 meter.
Ketua Balai Bomba dan Penyelamat Chukai, Mohd. Zailani Abdullah berkata, fenomena air pasang besar itu dijangka bermula pada pukul 2 pagi.
Beliau berkata, ia diburukkan lagi dengan limpahan air sungai dari hulu yang kini sedang mengalir deras menuju ke arah laut sekali gus membawa risiko banjir di penempatan berhampiran.
“Berdasarkan pengalaman sebelum ini, air (sungai) dari hulu mengambil masa lapan jam sebelum melimpahi beberapa perkampungan yang berhampiran dengan sungai.
“Antara kawasan rendah yang berisiko banjir ialah Kampung Pasir Minal, Kampung Tempurung, Bandar Baru Bukit Mentok dan Kampung Tanjung Moktat di sini,” katanya ketika ditemui ketika melakukan tinjauan di beberapa perkampungan di sini hari ini.
Sementara itu, Ahli Dewan Undangan Negeri Chukai, Hanafiah Mat menasihatkan penduduk di kawasan rendah di daerah ini agar bersiap sedia untuk menghadapi kemungkinan banjir berkenaan.

Beliau yang juga Pengerusi Jawatankuasa Kebajikan, Pembangunan Wanita, Keluarga dan Perpaduan Nasional Terengganu berkata, penduduk terlibat dinasihat memindahkan barangan berharga di lokasi tinggi dan selamat sebagai persediaan menghadapi banjir.
“Kalau perlu berpindah (ke pusat pemindahan sementara), lakukannya awal dan jangan menunggu sehingga lewat malam kerana risikonya lebih tinggi,” katanya.
Dalam pada itu, buat masa ini, banjir di Terengganu menunjukkan trend penurunan dengan hanya Kemaman terlibat sementara Dungun pula telah pulih sepenuhnya.
Setakat pukul 7 malam, hanya empat PPS masih dibuka di daerah ini dengan menempatkan 82 mangsa daripada 19 keluarga. – K! ONLINE


RM2.2 juta diperlukan baiki jalan rosak di Chikus
Oleh ASLIZA MUSA

5 Januari 2021, 8:15 pm
TELUK INTAN – Sebanyak RM2.2 juta peruntukan diperlukan bagi membaik pulih laluan A149 Jalan Besar Chikus yang menghubungkan Attaduri ke Chikus yang rosak teruk akibat banjir.
Menteri Besar, Datuk Saarani Mohamad berkata, penilaian kerosakkan membabitkan sebahagian struktur laluan yang rebak akan dilakukan jabatan terlibat sebelum sebarang kerja-kerja pembaikan dijalankan.
Katanya, pembaikan struktur laluan itu akan diberi keutamaan kerana ia merupakan laluan utama penduduk setempat.
“Untuk kerosakan (akibat banjir), kita ada jabatan-jabatan teknikal seperti jurutera JKR (Jabatan Kerja Raya) dan JPS (Jabatan Pengairan dan Saliran) di mana dengan kepakaran mereka akan membuat penilaian.
“Saya dimaklumkan, sejumlah RM2.2 juta diperlukan bagi membaiki laluan itu. Bagaimanapun, kita tunggu dahulu penilaian oleh jabatan-jabatan terlibat,” katanya ketika ditemui selepas melawat mangsa banjir yang ditempatkan di Pusat Pemindahan Sementara (PPS) Majlis Perbandaran Teluk Intan (MPTI) di sini hari hari ini.
Terdahulu Saarani turut melawat laluan yang rosak selain PPS di Dewan Serbaguna Chikus dan SK Sri Langkap di sini.

Menurut beliau, kerosakan struktur laluan tersebut ekoran air Sungai Batang Padang terlalu deras hingga menyebabkan tanah rebak dan menjejaskan laluan.
“Kejadian banjir di sini sudah tentu menyebabkan banyak kerosakkan dan memerlukan perbelanjaan, jadi kita tunggu penilaian oleh jabatan-jabatan ini bagi memastikan kejadian sama tidak berulang,” katanya.
Sementara itu, Ahli Dewan Undangan Negeri (ADUN) Sungai Manik, Datuk Zainol Fadzi Paharuddin berkata, laluan yang rosak itu menghubungkan penduduk di 60 buah kampung berhampiran untuk ke Pekan Langkap.
Katanya, laluan yang memendekkan masa dari Pekan Langkap ke Teluk Intan itu juga digunakan lebih 4,000 kenderaan setiap hari.
“Kita mengharapkan sokongan kerajaan negeri agar kerja-kerja baik pulih jalan itu disegerakan.
“Keadaan ini akan menjejaskan sosio ekonomi kalau ditutup dalam jangka masa panjang,” katanya.
Beliau turut mengharapkan agar jalan yang siap dibina pada 30 April 2009 itu siap dibaik pulih tahun ini. – K! ONLINE


Pemuda maut jatuh dari tingkat 13
Oleh EDDY AQMAL MOHAMED HAMIDI dan NOR AZIHAN MD. GHAZALI

5 Januari 2021, 11:15 pm
PETALING JAYA – Seorang lelaki maut selepas dipercayai terjun dari tingkat 13 sebuah kondominium di PJS 1, di sini hari ini.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, kejadian berlaku kira-kira pukul 4 petang dan disedari oleh orang awam yang terdengar bunyi dentuman kuat sebelum menghubungi pihak polis.
“Anggota polis yang tiba di lokasi kejadian telah menemui jasad seorang lelaki dalam keadaan terbaring berhampiran kawasan parkir kondominium tersebut dan pemeriksaan dilakukan mendapati lelaki berkenaan telah jatuh dari tempat tinggi.
“Mayat lelaki berusia 20-an tersebut telah dihantar ke Pusat Perubatan Universiti Malaya untuk dibedah siasat namun harus menunggu keputusan saringan Covid-19 terlebih dahulu sebelum ia dapat dilakukan,” katanya ketika dihubungi sebentar tadi.
Menurut Nik Ezanee, pihaknya dimaklumkan tentang penemuan sekeping nota yang dipercayai ditinggalkan oleh lelaki tersebut namun siasatan lanjut berhubung isi kandungan nota itu masih dijalankan.
“Iya, pihak polis ada menemui nota yang ditinggalkan oleh si mati di rumahnya namun itu semua masih dalam siasatan dan pihak polis akan memanggil keluarga si mati dalam masa terdekat untuk merakamkan percakapan mereka,” katanya.

Sementara itu, saksi kejadian yang mahu dikenali sebagai Aslam, 37, berkata, dia terdengar bunyi dentuman kuat ketika sedang menyusun barang di sebuah kedai runcit di kondominium berkenaan kira-kira pukul 4 petang.
“Saya terus bergegas keluar dari kedai. Pada mulanya saya sangka ada benda jatuh rupanya ada seorang lelaki terbaring berhadapan kedai dobi dalam keadaan tidak bergerak.
“Saya jadi takut dan kembali semula ke kedai sebelum memaklumkan perkara itu kepada rakan sekerja. Pihak pengurusan yang dapat tahu kejadian itu telah menghubungi polis,” katanya ketika ditemui Kosmo! di lokasi kejadian.
Jelasnya, kejadian itu pertama kali berlaku di kondominium tersebut sejak tinggal di situ lapan tahun lalu.-K!ONLINE


Mangsa banjir Pahang kini lebih 18,400 orang
Oleh KOSMO!

5 Januari 2021, 7:33 pm
Oleh MOHD. SHAHRULANOOR ISHAK
KUANTAN – Bilangan mangsa banjir di Pahang terus melonjak kepada lebih 18,400 orang setakat pukul 5 petang tadi berbanding 15,000 orang semalam.
Sumber Jabatan Kebajikan Masyarakat memaklumkan, jumlah itu membabitkan lebih 4,900 keluarga yang ditempatkan di 237 pusat pemindahan sementara (PPS).
Menurut sumber itu lagi, Maran masih mencatat angka tertinggi 4,547 mangsa membabitkan 1,297 keluarga.
Daerah ini pula merekodkan kedua tertinggi 2,947 orang melibatkan 775 keluarga, diikuti Temerloh 2,584 mangsa daripada 691 keluarga.
Sementara itu, 632 keluarga melibatkan 2,433 mangsa di daerah Lipis serta 635 keluarga di Raub membabitkan 2,345 orang.

Jerantut merekodkan 1,966 mangsa daripada 466 keluarga, diikuti Rompin 966 mangsa melibatkan 250 keluarga serta Pekan 309 orang membabitkan 80 keluarga.
Dalam pada itu, daerah Bera dan Bentong masing-masing 196 dan 166 mangsa melibatkan 50 serta 27 keluarga.
Bilangan mangsa dijangka terus meningkat berikutan sungai-sungai utama telah melepasi paras bahaya serta keadaan cuaca tidak menentu di beberapa kawasan. – K! ONLINE


Lori tiga tan tersangkut pada jambatan
Oleh EDDY AQMAL MOHAMED HAMIDI

5 Januari 2021, 9:07 pm
PETALING JAYA – Sebuah lori tiga tan terkandas selepas bahagian meletak muatan lori tersebut terangkat lalu tersangkut pada jambatan dalam satu kejadian di Lebuh Raya Persekutuan menghala ke Pusat Beli Belah Mid Valley, Kuala Lumpur hari ini.
Pusat Gerakan Operasi Kuala Lumpur menerusi satu kenyataan berkata, pihaknya menerima panggilan berhubung kejadian kira-kira pukul 3.13 petang sebelum menggerakkan anggota ke lokasi.
“Seramai 10 anggota bersama sebuah jentera dan satu Unit Bantuan Perkhidmatan Kecemasan (EMRS) dari Balai Bomba dan Penyelamat Pantai telah dikejarkan ke lokasi kejadian.
“Setibanya di lokasi, anggota bertugas mendapati kejadian melibatkan sebuah lori tiga tan yang tersangkut pada jambatan dan terdapat seorang lelaki yang cedera pada bahagian tulang belakang,” katanya.
Difahamkan, kejadian berlaku selepas jek hidraulik lori tersebut dipercayai terangkat secara sendiri tanpa disedari oleh pemandu lori berkenaan yang mengakibatkan bahagian belakang lori tersangkut pada jambatan yang berada di lokasi.
“Lelaki yang cedera itu kemudiannya dikejarkan ke Pusat Perubatan Universiti Malaya oleh EMRS untuk mendapatkan rawatan,” jelasnya. – K! ONLINE


Jabatan Perikanan terus pantau aktiviti kecurian benih kerang
Oleh MOHD. HUSNI MOHD. NOOR

5 Januari 2021, 8:05 pm
PUTRAJAYA – Jabatan Perikanan Malaysia akan sentiasa melakukan rondaan dan pemantauan di laut dan darat bagi mengekang kes kecurian benih kerang.
Menerusi kenyataan akhbar dikeluarkan hari ini, jabatan juga memaklumkan, tindakan penguatkuasaan bersama agensi-agensi penguatkuasaan lain juga akan diteruskan.
“Jabatan mengalu-alukan sebarang laporan berkenaan salah laku kakitangan jabatan yang menyalahi undang-undang atau tidak berintegriti.
“Malah, sebarang bukti boleh diserahkan kepada pihak polis atau Suruhanjaya Pencegahan Rasuah Malaysia (SPRM),” katanya.
Katanya, jabatan juga akan memberi sokongan penuh terhadap siasatan yang dijalankan jika wujud sebarang salah laku warganya berhuhung aktiviti kecurian benih kerang khususnya di Selangor.
Kenyataan dikeluarkan Jabatan Perikanan itu adalah reaksi kepada memorandum yang dihantar oleh Ketua UMNO Bahagian Sungai Besar, Datuk Seri Jamal Md. Yunos di sini petang tadi.

Menurutnya, pihaknya menjelaskan aduan bahawa tiada tindakan tegas dibuat jabatan berhubung isu itu adalah tidak tepat.
“Jabatan ingin memaklumkan bahawa beberapa aktiviti penguatkuasaan dilakukan sepanjang Disember lalu dan awal tahun ini bagi membanteras kegiatan itu.
“Pada 17 Disember lalu, Pejabat Perikanan Daerah Sabak Bernam berjaya merampas 10 guni anak kerang termasuk peralatan bernilai kira-kira RM20,000.
“Malah, pada 30 Disember lalu, penguatkuasa turut menyita 13 guni benih kerang dianggarkan bernilai RM26,000.
“Terbaru, Pejabat Perikanan Daerah Sabak Bernam merampas 18 tangguk tangan yang digunakan untuk aktiviti mencuri anak kerang pada 1 Januari lalu,” katanya.
Dalam pada itu, katanya, jabatan sama sekali tidak membenarkan sebarang aktiviti pengambilan benih kerang di kawasan tapak benih semula jadi kerang oleh sesiapun termasuk nelayan dan penternak dengan menggunakan apa-apa kaedah sekiranya tidak berlesen termasuk penggunaan bot berenjin rotor. – K! ONLINE


Dua penunggang motosikal maut bertembung sesama sendiri
Oleh NOR AINNA HAMZAH

5 Januari 2021, 9:21 pm
TAMPIN – Dua penunggang motosikal maut selepas motosikal yang ditunggangi mereka bertembung sesama sendiri di kilometer 42, Jalan Tampin-Gemas berhampiran Taman Pinggiran Felda, dekat sini, malam semalam.
Dalam kejadian kira-kira pukul 11.05 malam itu, kedua-duanya mangsa disahkan meninggal dunia di lokasi kejadian.
Menurut Ketua Polis Daerah Tampin, Superintendan Anuwal Ab. Wahab, kemalangan berkenaan membabitkan dua buah motosikal jenis Yamaha 125ZR yang ditunggangi Muhammad Khairul Haffuan Mustafar, 19, dan Yamaha 150ZR yang ditunggangi Mohamad Syahrul Ikmal Radhi, 21, yang bekerja sebagai operator kilang.
“Berdasarkan siasatan awal, penunggang motosikal jenis Yamaha 125ZR dari arah Tampin ke Gemas telah  bertembung dengan penunggang motosikal jenis Yamaha 150ZR dari arah bertentangan.
“Akibat pertembungan kedua-dua buah motosikal tersebut menyebabkan penunggang motosikal kedua-duanya meninggal dunia ditempat kejadian,” katanya dalam satu kenyataan, di sini, tadi.
Anuwal berkata, kedua-dua mayat telah di hantar ke Hospital Tampin untuk dibedah siasat bagi mengetahui punca kematian.

Menurutnya, kes disiasat di bawah Seksyen 41(1) Akta Pengangkutan Jalan (APJ) 1987 dan siasatan lanjut masih diteruskan.
Sehubungan itu, saksi bebas yang melihat kemalangan berlaku boleh tampil ke balai polis berdekatan atau menghubungi pegawai penyiasat, Inspektor Nurul Afiqah Aqwa di talian 013 9515011 untuk membantu siasatan. – K! ONLINE


Jokowi terima suntikan vaksin Covid-19 13 Januari ini
Oleh KOSMO!

5 Januari 2021, 8:05 pm
JAKARTA – Presiden Indonesia, Joko Widodo (Jokowi) dijadualkan menerima suntikan vaksin Covid-19 keluaran farmaseutikal China, Sinovac pada 13 Januari ini, lapor portal berita  Tribunnews.com, hari ini.
Vaksin Sinovac termasuk yang akan diberikan kepada Jokowi selamat tiba di Indonesia pada 6 dan 31 Disember tahun lalu.
“Ya, Jokowi akan menerima suntikan vaksin Covid-19 daripada  Sinovac,” kata Ketua Setiausaha Presiden, Heru Budi Hartono.
Perkara sama turut disahkan oleh Menteri Dalam Negeri, Tito Karnavian.
Menurut Tito, Jokowi dan sebahagian daripada kakitangan pejabat kementerian yang berusia di bawah 60 tahun akan menerima suntikan vaksin pertama.
Ini kerana vaksin Covid-19 keluaran Sinovac diperuntukkan khas buat golongan yang berusia 18 hingga 59 tahun.

“Kerajaan akan memastikan proses suntikan dilakukan setelah vaksin mendapat Kebenaran Penggunaan Darurat (EuA) yang dikeluarkan oleh Pentadbiran Makanan dan Ubat (BPOM),” kata Tito di Pejabat Kementerian Dalam Negeri di Jakarta.- Agensi


Operasi mencari lelaki hilang di laut diteruskan esok
Oleh ALICIA JOHNY KUEH

5 Januari 2021, 7:36 pm
SANTUBONG – Hari kedua operasi mencari dan menyelamat (SAR) seorang lelaki yang hilang di perairan Santubong sejak Ahad lalu (3 Dis) masih belum menjumpai mangsa dan akan diteruskan esok (Rabu).
Menurut laporan pertengahan Pusat Gerakan Operasi (PGO) Bomba Sarawak, operasi SAR pada hari ini (5 Jan) telah dibahagikan kepada dua sektor iaitu pencarian di darat dan laut.
“Pencarian melalui darat di sepanjang pesisir pantai adalah sejauh lima kilometer. Manakala pencarian melalui laut iaitu menggunakan teknik permukaan air (surface searching) adalah dalam radius 20 batu nautika bagi pihak Agensi Penguatkuasa Maritim Malaysia (APMM) dan radius dua batu nautika bagi pihak bomba.
“Sekitar pukul 2 petang, pasukan SAR telah menjumpai peranti pengapungan peribadi (PFD) yang berkemungkinan milik mangsa pada jarak 800 meter dari Pos Kawalan Bomba (PKB),” katanya.
Walau bagaimanapun, mangsa masih belum dapat dijumpai dan operasi SAR ditangguhkan pada pukul 6.43 petang.
Mangsa yang dikenali sebagai Samsudin Beden, 59, dipercayai telah keluar dari rumah sekitar pukul 5.50 pagi untuk menghantar bot dari Santubong ke Kampung Lundu pada Ahad lalu, namun mangsa dilaporkan tidak pernah sampai ke destinasi dan gagal dihubungi.

Orang kampung telah melakukan pencarian awal di sekitar Kuala Lundu sebelum membuat panggilan kecemasan pada pukul 9.25 malam pada hari kejadian.
Operasi SAR diaktifkan pada keesokan hari (Isnin) dan dikawal selia sepenuhnya oleh pihak APMM dan dibantu agensi-agensi penyelamatan yang lain termasuk pihak bomba, polis, Angkatan Pertahanan Awam (APM, Radio Emergency Drone Sarawak (REDS) dan Jabatan Perikanan Laut Sarawak (JPLS).
Pada hari pertama operasi SAR, Isnin lalu, pasukan SAR telah menjumpai bot milik mangsa dalam keadaan terdampar di kawasan belakang Damai Golf Club sekitar pukul 1 petang.
Dua jam setengah kemudian, pasukan SAR menjumpai objek berwarna oren yang hanyut berdekatan pokok nipah dipercayai tong ikan.
Turut dijumpai di sekitar kawasan pencarian adalah beg dipercayai milik mangsa. – K! ONLINE


Jamal bakar kerang di Putrajaya pula
Oleh MOHD. HUSNI MOHD. NOOR

5 Januari 2021, 6:33 pm
PUTRAJAYA – Selepas membakar kerang di Pejabat Perikanan Daerah Sabak Bernam pada Isnin lalu, Ketua UMNO Bahagian Sungai Besar, Datuk Seri Jamal Md. Yunos mengulangi perkara sama, hari ini.
Kali ini, Jamal membakar kerang di hadapan Ibu Pejabat Jabatan Perikanan Malaysia di Wisma Tani, Presint 4, di sini petang tadi.
Sama seperti sebelum ini, aktiviti membakar kerang itu dilakukan Jamal sebagai protes kepada jabatan itu yang gagal membendung aktiviti mencuri benih kerang di sekitar pesisir pantai Sungai Leman, Sekinchan di sini sejak sebulan lalu.
Jamal yang ditemui berkata, beliau hadir ke jabatan itu bagi menyerahkan sendiri memorandum kepada Ketua Pengarah Jabatan Perikanan, Ahmad Tarmidzi Ramly supaya tindakan segera diambil.
“Saya harap dapat bakar kerang buat kali terkahir. Selepas ini, saya juga berharap ada tindakan diambil terhadap aktiviti tidak bertanggungjawab ini.
“Saya bukannya nak mencari publisiti tapi cuma ingin membela nasib nelayan-nelayan tempatan yang juga penduduk di kawasan saya,” katanya ketika ditemui pemberita di sini hari ini.

Terdahulu, Jamal menyerahkan memorandum berkenaan kepada Pegawai Khas kepada Ketua Pengarah Perikanan, Mohd. Azhar Mohd. Zin.
Dalam pada itu, Jamal berkata, beliau hanya mahu melindungi ‘periuk nasi’ nelayan-nelayan di Sekinchan, Selangor.
“Kami kesal kerana ada pihak tidak bertanggungjawab yang mencuri benih kerang sebelum menjualnya ke Thailand,” katanya.
Katanya, beliau mahu tindakan segera diambil jabatan bagi membendung aktiviti itu kerana ia dilihat menjejaskan pendapatan nelayan tempatan
Semalam, Pengerusi Jawatankuasa Tetap Infrastruktur dan Kemudahan Awam, Pemodenan Pertanian dan Industri Asas Tani Selangor, Ir. Izham Hashim memaklumkan, kawasan pembiakan benih kerang di negeri ini akan diwartakan dalam masa terdekat.
Menurutnya, pewartaan itu membabitkan pantai di bermula dari Kuala Selangor hingga Sabak Bernam dan ia sekali gus membantu mencegah aktiviti mencuri dalam kalangan sindiket.
Media sebelum ini melaporkan kebimbangan penduduk setempat khususnya nelayan di sekitar pesisir Pantai Sungai Leman, Sekinchan yang mendakwa aktiviti mencuri benih kerang semakin berleluasa. – K! ONLINE


Kluster buta perut! – Sharnaaz Ahmad tempelak golongan bercuti sakan
Oleh MOHD. HAIKAL ISA

5 Januari 2021, 6:29 pm
PETALING JAYA – Pelakon Sharnaaz Ahmad menempelak orang ramai yang pergi bercuti namun tidak mengamalkan penjarakan fizikal dan pematuhan prosedur operasi standard (SOP).
Menerusi sebuah video berdurasi lapan minit dalam Instagram, Sharnaaz atau nama sebenarnya, Sharnaaz Ahmad Basir Ahmad menempelak sikap masyarakat yang disifatkannya seperti sudah melupakan perjuangan melawan Covid-19.
“Mana kita punya common sense (akal), kita punya otak? Apa jadi saya tak faham, saya cerita pasal Langkawi sebab benda ini saya nampak.
“Saya tak pergi Langkawi tapi saya tengok ada kawan-kawan saya juga yang pergi. Setahun kita dikurung, nak pergi mana terbatas nak pergi luar negara tak boleh,” katanya.
Kata pelakon filem Juvana itu, berkemungkinan akan wujud kluster baharu andai orang ramai terus berperangai sebegitu.
“Dia akan ada satu kluster yang orang panggil kluster ‘new year’ (tahun baharu). Bagi saya bukan kluster tahun baharu tapi kluster buta perut. Saya tengok orang muat naik gambar di Pantai Chenang. Tolonglah, itu semua tempat bawa penyakit.

“Saya tak kisah anda nak pergi bercuti sebab saya tahu anda tertekan tapi tengoklah, punya banyak kes datang daripada Langkawi. Tapi yang pergi bercuti, berhimpit dan melepak. Tolonglah, naik seram saya tengok.
“Kalau mereka balik sini daripada bercuti takkan kita taknak jumpa? Kalau saya akan tanya kalau seseorang itu balik dari Langkawi, saya taknak jumpa,” getus Sharnaaz, 35.
Terdahulu, pelakon Lelaki Kiriman Tuhan, Harris Anuar dilaporkan positif Covid-19 selepas pulang bercuti dari Pulau Langkawi.
Harris atau nama sebenarnya, Mohammad Harris Shahrul Annuar, 28, menerusi Instagram miliknya mengesahkan dijangkiti selepas menjalani ujian saringan Covid-19 di sebuah klinik di Shah Alam, Selangor 3 Januari lalu. – K! ONLINE


Annuar dipecat selepas dengar suara akar umbi UMNO
Oleh MOHD. HUSNI MOHD. NOOR

5 Januari 2021, 6:39 pm
PUTRAJAYA – Pemecatan Tan Sri Annuar Musa sebagai Setiausaha Agung Barisan Nasional (BN) dan Setiausaha Agung Bersama Sekretariat Muafakat Nasional (MN) dibuat berdasarkan suara akar umbi UMNO.
Ketua UMNO Bahagian Sungai Besar, Datuk Seri Jamal Md. Yunos ketika ditemui hari ini berkata, keputusan dibuat Presiden UMNO, Datuk Seri Dr. Ahmad Zahid Hamidi itu bukan berdasarkan kapasiti sebagai Presiden.
“Ia (keputusan) mandat yang dibawa oleh bahagian-bahagian UMNO di peringkat akar umbi bukannya keputusan oleh Presiden UMNO.
“Kami sebagai ketua-ketua bahagian hanya menyampaikan sahaja usul berkenaan peringkat pimpinan parti,” katanya.
Jamal ditemui pemberita selepas menyerahkan memorandum membantah aktiviti mencuri benih kerang di Sekinchan kepada Jabatan Perikanan Malaysia, di sini hari ini.
Katanya, akar umbi juga melihat kenyataan Annuar sebelum ini dilihat mengelirukan ahli-ahli parti.

Sementara itu, Jamal juga memaklumkan, beliau bakal calon Pilihan Raya Umum Ke-15 (PRU-15) Parlimen P093 Sungai Besar.
“Satu perkara saya ingin maklumkan bahawa P093, calonnya adalah Jamal Md. Yunos,” katanya. – K! ONLINE


2,027 kes baharu, lapan kematian direkod
Oleh SITI A'ISYAH SUKAIMI

5 Januari 2021, 6:29 pm
PUTRAJAYA – Sebanyak 2,027 kes baharu dilaporkan hari ini menjadikan jumlah kes positif Covid-19 di Malaysia sebanyak 122,845 kes.
Ketua Pengarah Kesihatan, Tan Sri Dr. Noor Hisham Abdullah berkata, kes sembuh pula mencatatkan sebanyak 1,221 kes dan jumlah kes pulih sepenuhnya daripada Covid-19 sebanyak 99,449 kes
“Daripada jumlah kes hari ini, sebanyak 16 kes import mendapat jangkitan dari luar negara manakala sebanyak 2,011 kes adalah penularan tempatan.
“Terdapat lapan lagi kes kematian Covid-19 menjadikan jumlah kumulatif kes kematian di Malaysia sebanyak 509 kes,” katanya dalam satu kenyataan akhbar di sini hari ini.
Ujarnya, terdapat 123 kes positif sedang dirawat di Unit Rawatan Rapi dengan 52 kes memerlukan bantuan pernafasan. – K! ONLINE


Ebit Lew hulur bantuan mangsa banjir di Kuala Lipis
Oleh MOHD RASDAN AHMAD

5 Januari 2021, 6:36 pm
PETALING JAYA – Penceramah selebriti terkenal, Ebit Lew menyalurkan bantuan kepada semua mangsa banjir di tiga Pusat Perpindahan Sementara (PPS) sekitar daerah Kuala Lipis, Pahang, semalam.
Melalui hantaran di laman Facebook miliknya hari ini, ternyata Ebit meluahkan rasa sayu dan sedih melihat mangsa-mangsa banjir di Pahang dan bersyukur kerana Allah mempermudahkan perjalanan pasukannya.
“Ya Allah sayunya hati. Dah dua hari di Kuala Lipis bersama 10 biji 4×4 dan bot kami dari Kuala Lumpur. Sampai sini banyak jalan putus. Setiap kali sampai ada lori atau motor dah 24 jam tunggu sebab nak undur tak boleh ke depan tak boleh. Syukur Allah permudahkan perjalanan kami.
“Kami bawa 1,000 T-shirt. 1,000 telekung. Makanan dan setiap mangsa banjir saya beri sedikit duit belanja tunai. Paling sayu tengok sekolah, balai polis, surau, kuil, kereta, motor, Tenaga Nasional Berhad (TNB) dan rumah-rumah. Bila tengok semua tenggelam ada yang tinggal bumbung,” ujarnya.
Tambah Ebit lagi, kali ini ujian berat terpaksa ditanggung oleh rakyat di Pahang, jelasnya ada juga kawasan yang tidak pernah banjir berpuluh tahun namun kali ini banjir teruk.
“Tadi sempat juga lihat mangsa banjir ibu dan anak yang hilang. Tadi ibunya yang terkorban telah ditemui. Semoga Allah hadiahkan keampunan dan syurga Firdaus buatnya.

“Polis,Jabatan Pertahanan Awam Malaysia (JPAM), Jabatan Kebajikan Masyarakat (JKM), Bomba, Tentera semua bersama-sama menyelamatkan dan membantu mangsa banjir.
“Sedih tengok ada nenek tua dah terbaring sakit tua. Baring sahaja dah tak nampak. Tiada sesiapa dah dalam hidupnya. Orang kampung khidmat untuk nenek tadi. Syukur semuanya dari Allah. Ya Allah selamatkanlah Negeri Pahang,Johor, dan semua negeri yang banjir,” tulisnya. – K! ONLINE.


Pakai baju tayang bahu, betis – Natasha kena kecam
Oleh MOHD. HAIKAL ISA

5 Januari 2021, 6:22 pm
PETALING JAYA – Tampil menggayakan busana yang seolah-olah menampakkan bahagian bahunya (off shoulder) dalam sebuah acara, pelakon Natasha Hudson enggan melayan komen-komen yang akan ditinggalkan netizen.
Kata Natasha atau nama sebenarnya, Natasha Liana Hudson, 38, netizen perlu bersikap matang dalam memberikan pendapat dalam media sosial.
“Saya harus katakan, orang tidak akan pernah berhenti bercakap tentang kita terutama kita yang berkerja dalam bidang seni.
“Saya hanya mengikut apa yang penganjur cadangkan pakai namun saya tidak tergamak untuk pakai baju yang terdedah menampakkan bahu. Bahagian yang terdedah itu berlapik kain,” katanya kepada Kosmo! Online sebentar tadi.
Natasha ditemui pada majlis pelancaran produk kecantikan, Crystal C White yang menyaksikan dirinya dan Keith Foo sebagai wajah dan ikon produk tersebut.
NATASHA kini dilantik sebagai duta produk kecantikan Crystal C White.
Kata Natasha lagi, dia tahu batas-batas sebagai seorang muslimah dan okey sahaja andai dikritik netizen.

“Ada pasukan untuk busana yang saya gayakan hari ini. Ada tatarias dan mereka tahu apa yang dilakukan.
“Ini bukan majlis pelancaran kedai mamak, ini pelancaran produk kecantikan tetapi orang boleh cakap sahaja apa yang mereka mahu,” ujarnya.
Terdahulu, dalam satu acara yang diadakan di ibu negara hari ini, Natasha menggayakan busana berona putih yang seperti menampakkan bahagian bahunya walaupun berhijab.
Momen-momen tersebut turut dikongsikan Natasha menerusi InstaStorynya. Selain bahagian mahu yang kelihatan seperti terdedah Natasha yang pernah tampil dengan imej bepurdah satu ketika dahulu itu juga mengundang kecaman apabila gaun yang dipakai juga turut terbelah sehinggga menampakkan betis pada bahagian belakang.
Kemunculan semula wanita berstatus ibu tunggal itu sememangnya ditunggu ramai apatah lagi turun naik kehidupan peribadinya yang  sentiasa penuh dengan kejutan.
Natasha sebelum ini pernah berkahwin sebanyak empat kali. Perkahwinan pertama bertahan selama empat bulan, diikuti perkahwinan kedua dengan ahli politik, Datuk Shahrin Zahari juga tidak bertahan lama.
Dia kemudian berkahwin dengan penyanyi hip hop Khalid Kamal atau Carleed Khaza yang juga bekas penyanyi kumpulan Phlowtron pada 15 April 2012.
Hasil daripada perkahwinan kedua dan ketiganya, Natasha dikurniakan tiga anak iaitu Nessa Helena, Naeema Khaleela dan Faatimah namun mereka bercerai pada 2018.
Pada Oktober dua tahun lalu (2019), bintang filem filem Chermin itu mengejutkan ramai apabila mengesahkan perkahwinan kali keempatnya yang didirikan bersama ahli perniagaan, Noor Nashriq Sekanor pada  7 Disember 2018 juga berakhir dengan perceraian. – K! ONLINE


NGO bantu bersih rumah penduduk kampung
Oleh MOHAMAD FAIZAL HASHIM

5 Januari 2021, 6:20 pm
JOHOR BAHRU – Dua pertubuhan bukan kerajaan (NGO) berganding bahu membantu penduduk di dua buah kampung di daerah ini yang terjejas bencana banjir membersihkan kediaman mereka.
Seramai 26 sukarelawan dari Pertubuhan Ihsan Johor dan Pertubuhan Kebajikan Wawasan Johor Bahru membantu penduduk di Kampung Laut dan Kampung Sepakat Jaya di sini membersihkan rumah mangsa yang terkena lumpur akibat banjir baru-baru ini.
Menurut Ketua Pegawai Eksekutif Pertubuhan Ihsan Johor, Farrah Faridah Baptist, mereka mula menjalankan gotong-royong seawal 9.30 pagi sehingga pukul 3.30 petang.
“Bencana banjir yang melanda negeri ini memberi kesan buruk kepada mangsa yang terjejas terutamanya kerosakan harta benda yang menyebabkan mereka alami kerugian ribuan ringgit.
“Jadi, inisiatif kami membantu membersihkan rumah mereka adalah usaha kecil bagi meringankan beban yang ditanggung mereka ini.
“Tidak semua keluarga mempunyai kudrat untuk membersihkan kediaman yang kotori banjir lumpur kerana ada yang terdiri daripada golongan tua serta mereka yang mempunyai anak kecil,” katanya ketika ditemui di sini hari ini.

Farrah berkata, sebanyak 16 rumah daripada dua buah kampung ini sudah berjaya dibersihkan sepenuhnya.
Tambahnya, kerja-kerja gotong-royong membersihkan rumah akan diteruskan keesokan hari untuk membantu lebih ramai mangsa yang terjejas. – K! ONLINE


Pengarah didakwa terima deposit tanpa lesen sah lebih RM500,000
Oleh NUZULSHAM SHAMSUDDIN

5 Januari 2021, 6:17 pm
KUALA LUMPUR – Seorang pengarah sebuah agensi pelancongan mengaku tidak bersalah di tiga Mahkamah Sesyen berasingan di sini atas tiga pertuduhan menerima deposit wang lebih RM500,000 tanpa lesen yang sah daripada seorang pesara enam tahun lalu.
Tertuduh Abdul Halim Navaghani , 42, membuat pengakuan tidak bersalah itu selepas ketiga-tiga pertuduhan dibacakan terhadapnya di hadapan Hakim Datuk Ahmad Kamal Arifin Ismail, Hakim Datin Sabariah Othman dan Hakim Hasbullah Adam.
Mengikut pertuduhan pertama hingga ketiga, bapa empat anak itu, didakwa menerima deposit daripada seorang lelaki warga emas berusia 68 berjumlah RM520,000 tanpa lesen yang sah melalui tujuh keping cek.
Kesemua kesalahan itu didakwa dilakukan di dua buah premis di Solaris Mont Kiara di sini antara Jun 2015 hingga Januari 2017.
Difahamkan kesemua wang deposit yang diterima itu adalah berhubung pelaburan bagi syarikat pelancongannya.
Bagi kesemua kesalahan itu, pertuduhan dikemukakan mengikut Seksyen 137(1) Akta Perkhidmatan 2013 dan boleh dihukum di bawah Seksyen 137(2) yang memperuntukkan hukuman penjara maksimum 10 tahun atau denda tidak lebih RM50 juta atau kedua-duanya sekali jika sabit kesalahan.

Terdahulu dua Timbalan Pendakwa Raya Nurul Khairiyah Samsudin dan Afiq Nazrin Zaharinan menawarkan jaminan sebanyak RM20,000 bagi ketiga-tiga pertuduhan.
Bagaimanapun peguam Hazeeq Fadzli Hasrul Sani yang mewakili tertuduh memohon mahkamah mengurangkan jumlah ikat jamin itu dengan alasan anak guamnya telah memberikan kerjasama terhadap pihak berkuasa.
“Pada hari ini tertuduh sendiri datang menyerah diri di Bukit Aman. Sebelum ini tertuduh menjalankan perniagaan pelancongan, namun situasi Covid-19 telah menyebabkan perniagan anak guam saya merundum,” katanya.
Selepas mendengar permohonan peguam itu, tertuduh kemudian dibenarkan diikat jamin sebanyak RM7,000 bagi ketiga-tiga pertuduhan dengan seorang penjamin berserta syarat tambahan tertuduh perlu melapor diri di balai polis berdekatan sekali setiap bulan.
Tarikh 5 Februari depan ditetapkan sebutan semula kes dan pada tarikh akan datang itu ketiga-tiga pertuduhan itu akan disebut di hadapan Hakim Hasbullah. – K! ONLINE


Jangan percaya minuman penawar Covid-19
Oleh ZULKIFLI MANZOR

5 Januari 2021, 6:59 pm
PETALING JAYA – Kementerian Kesihatan Malaysia (KKM) menafikan dakwaan terdapat minuman yang boleh mengubati jangkitan Covid-19.
KKM dalam satu kenyataan berkata, terdapat pihak cuba mengambil kesempatan dengan menjual minuman tersebut di media sosial.
“Ada pihak cuba mengambil kesempatan dengan menjual minuman yang kononnya penawar bagi virus Covid-19,” kata KKM di laman Facebook kementerian itu hari ini.
Sehubungan itu, KKM memohon orang ramai supaya tidak mudah dengan dakwaan berkenaan kerana perkara itu tidak benar. – K! ONLINE


Tiada larangan rentas negeri dan daerah
Oleh AHMAD SHAHERMAN SHAMSURI

5 Januari 2021, 7:05 pm
PETALING JAYA – Kerajaan tidak bercadang untuk melarang aktiviti rentas daerah atau negeri ketika ini meskipun terdapat pertambahan kes dan kluster baharu melibatkan pandemik Covid-19 di seluruh negara.
Menteri Kanan Keselamatan, Datuk Seri Ismail Sabri berkata, pihak Kementerian Kesihatan (KKM) sedang membuat penilaian risiko berkaitan aktiviti rentas negeri dan daerah ketika ini terutamanya di kawasan Perintah Kawalan Pergerakan Bersyarat (PKPB).
“Setakat ini kita masih benarkan (rentas negeri dan daerah), tiada sekatan. Meskipun KKM masih mengkaji, kita sebagai rakyat perlu menjaga keselamatan diri dan keluarga.
“Sebagai contoh, secara sukarela kita boleh membuat ujian swab sebelum keluar merentas daerah sama ada kita dari zon merah ke zon hijau ataupun sebaliknya bagi menjamin keselamatan diri dan keluarga,” katanya pada sidang akhbar di sini hari ini.
Tambah Ismail Sabri, setakat ini pihaknya tiada keputusan untuk mengubah atau mengenakan syarat-syarat tertentu bagi perlaksanaan rentas negeri dan daerah.
Sementara itu, ketika ditanya sama ada arahan bekerja dari rumah masih lagi dilaksanakan atau sudah ditamatkan, beliau memaklumkan bahawa arahan itu masih diteruskan sehingga kini.

“Arahan bekerja dari rumah masih lagi berjalan di kawasan PKPB sejak dari mula kita laksanakan dahulu. Tiada perubahan dan ia masih lagi diteruskan,”ujarnya. – K! ONLINE


Pencuri kenderaan lama ditangkap
Oleh NUR HUDA MUSA

5 Januari 2021, 5:16 pm
AMPANG JAYA – Kegiatan seorang lelaki yang mensasarkan kenderaan lama untuk dicuri berakhir apabila dia ditahan oleh pihak polis pada 31 Disember lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, lelaki tersebut ditangkap oleh sepasukan anggota polis dari Balai Polis Pandan Indah yang sedang membuat rondaan cegah jenayah di Jalan Indah 26, Taman Cheras Indah selepas ditemui dalam keadaan mencurigakan.
“Semasa ditemui, suspek warga tempatan yang berusia 34 tahun sedang memandu sebuah lori jenis Isuzu Commando berwarna merah sebelum sepasukan anggota polis tersebut mengekorinya sehingga ke Jalan Cheras Hartamas.
“Suspek yang menyedari kehadiran polis kemudian bertindak cuba melarikan diri dengan keluar dari kenderaan tersebut. Pihak polis bagaimanapun mengejar dan berjaya menangkap suspek tersebut,” katanya dalam sidang akhbar di Ibu Pejabat Polis Daerah (IPD) Ampang Jaya hari ini.
Mohamad Farouk berkata, semakan terhadap kenderaan dipandu suspek itu mendapati ia merupakan kenderaan yang dilaporkan hilang di kawasan Brickfields, Kuala Lumpur pada 29 Disember lalu.
“Hasil soal siasat ke atas suspek juga telah mendedahkan penglibatan suspek dengan beberapa kes curi kenderaan.

“Susulan daripada itu, polis telah berjaya membuat rampasan ke atas empat buah kenderaan di kawasan tepi jalan Pandan Indah, Ampang Jaya yang terdiri daripada sebuah kereta jenis Proton Wira, Proton Iswara Aeroback, sebuah van jenis Nissan dan sebuah lori jenama Nissan,” jelasnya.
Kesemua kenderaan tersebut didapati telah dilaporkan hilang pada bulan Ogos dan Disember tahun lalu di sekitar Pandan Indah dan Kajang.
Menurtnya, modus operandi suspek adalah bergerak secara bersendirian dan menyasarkan kenderaan model lama yang diletakkan di tepi-tepi jalan sebelum kenderaan-kenderaan itu akan dileraikan dan dijual sebagai alat ganti.
“Suspek telah direman di bawak Seksyen 117 Kanun Prosedur Jenayah mulai 1 hingga 6 Januari ini untuk siasatan.
“Semakan rekod juga mendapati suspek mempunyai 22 rekod lampau dan ujian air kencing terhadap suspek dapati positif dadah jenis metamfetamin,” tegasnya. – K! ONLINE


Mangsa banjir berkurangan di Perak, hanya 543 masih di PPS
Oleh MUHAMAD TARMIZE MOHD NOR

5 Januari 2021, 5:33 pm
IPOH – Jumlah mangsa banjir di Perak mencatatkan penurunan apabila hanya 543 penduduk ditempatkan di tujuh pusat pemindahan sementara setakat pukul 4 petang berbanding 1,237 orang pada 8 pagi tadi.
Jurucakap Jawatankuasa Pengurusan Bencana Negeri Perak berkata, penurunan angka tersebut disebabkan banjir mulai pulih dan mangsa mula pulang ke rumah masing-masing.
“Di daerah Hilir Perak, seramai 230 mangsa melibatkan 62 keluarga masih ditempatkan di PPS Dewan Majlis Perbandaran Teluk Intan (MPTI) diikuti PPS Dewan Serbaguna Chikus yang melibatkan 123 mangsa.
“PPS Dewan MPTI Langkap pula masid menempatkan 103 mangsa manakala seramai 50 penduduk masih kekal di PPS Sekolah Kebangsaan (SK) Sri Langkap,” katanya.
Katanya, di daerah Muallim pula, seramai empat mangsa masih berada di PPS SK Kuala Slim manakala dua PPS di Kampar masih menempatkan 33 penduduk setempat yang terjejas. – K! ONLINE


Kerajaan disaran ambil tindakan tegas penganjur
Oleh SITI A'ISYAH SUKAIMI

5 Januari 2021, 5:27 pm
PUTRAJAYA – Kerajaan melalui pihak berkuasa agama disaran mengambil tindakan tegas terhadap penganjur dan penganjuran aktiviti pertandingan Miss Plus World Malaysia kerana nyata melanggar peraturan dan undang-undang apabila pihak tersebut menyanggahi fatwa serta janji.
Yang DiPertua Yayasan Dakwah Islamiah Malaysia (Yadim), Nasrudin Hassan berkata, beliau menerima maklum balas daripada pasukan pemantau berhubung pertandingan itu yang berlangsung pada 2 Januari di sebuah hotel di sini melanggar beberapa perkara.
“Pertandingan seperti ratu cantik ini melanggar janji dibuat oleh pihak penganjur kepada Jabatan Kemajuan Islam Malaysia (Jakim) pada 31 Disember lalu kononnya tidak melibatkan peserta dalam kalangan muslimah sebaliknya peserta beragama Islam hanya menjadi pemerhati di meja VIP.
“Malah, pertandingan sebegini nyata bercanggah dengan fatwa Wilayah Persekutuan diwartakan pada 8 Februari 1996 iaitu, haram dan berdosa bagi orang Islam menyertai atau menganjurkan atau menyumbangkan apa-apa bentuk sumbangan untuk penganjuran apa-apa pertandingan ratu cantik,” katanya dalam satu kenyataan akhbar di sini hari ini.
Sehubungan itu, beliau berkata, bukan sahaja tidak jujur, penganjur pertandingan juga dilihat cuba mencabar pihak berkuasa agama dan kerajaan apabila mereka melanggar janji dan melanggar fatwa Wilayah Persekutuan yang telah diwartakan.
“Yadim terlebih dahulu mengambil langkah awal dengan memberi peringatan dan bantahan kepada pihak penganjur agar pertandingan itu tidak dianjurkan dan kemudian terdapat pihak lain turut mengambil langkah serupa.

“Ia membawa pihak penganjur bertemu dengan Jakim dan disitulah janji telah dilafazkan untuk tidak melibatkan peserta yang beragama Islam,” katanya.
Ujarnya lagi, sewaktu hari yang dijadualkan berlangsung pertandingan itu, pihaknya sekali lagi mengulangi peringatan dan bantahan sebagai usaha menasihati dan menegur supaya penganjur sekurang-kurangnya mematuhi janji mereka.
Katanya, peringatan dan nasihat Yadim itu ditempelak begitu sahaja manakala janji mereka terhadap pihak berkuasa agama seperti Jakim juga dirempuh tanpa rasa bersalah.
Mengulas lanjut, Nasrudin berkata, Yadim bukan agensi penguatkuasa yang mempunyai autoriti membuat tangkapan dan pendakwaan, namun sebagai sebuah yayasan dakwah, pihaknya bertanggungjawab menegur, menasihati dan mengajak masyarakat supaya tidak menganjur dan melibatkan diri dalam sebarang bentuk aktiviti yang mengundang murka Allah.
“Yadim tegas untuk menyeru, membimbing dan memandu masyarakat agar kembali kepada perlaksanaan cara hidup Islam dalam kalangan umat Islam di negara yang meletakkan Islam sebagai agama persekutuan ini.
“Sementara itu, Yadim juga melaksanakan tanggungjawab mencegah kemungkaran dan ia sebahagian daripada urusan dakwah yang dikendalikannya,” katanya.
Dalam pada itu, beliau menjelaskan, pertandingan ratu cantik sama ada untuk wanita langsing atau bersaiz besar, berkerjaya atau suri rumah, berbakat atau wanita biasa, tetap memberi makna mengeksploitasi atau memperdagangkan kecantikan, maruah dan nilai diri wanita.
“Selayaknya kaum wanita, meskipun dalam apa bentuk kategori tidak diperagakan kepada awam seperti menjual harga diri untuk nilaian harga oleh mata keranjang kaum lelaki yang tidak berhak ke atasnya,” katanya.
Beliau menambah, Yadim menyeru wanita muslimah supaya bangkit untuk menamatkan gerakan mengeksploitasi wanita. – K! ONLINE


Ali XPDC masuk hospital akibat sesak nafas
5 Januari 2021, 5:17 pm
PETALING JAYA – Vokalis kumpulan rock XPDC, Ali dimasukkan ke hospital sejak malam semalam akibat sesak nafas selain komplikasi jantung dan darah tinggi yang dihadapi.
Ali atau nama sebenarnya Mohd. Ali Ismail dimasukkan ke Unit Rawatan Rapi (ICU), Hospital Shah Alam, Selangor pada tengah malam semalam.
Perkara berkenaan dikongsikan Presiden Konsortium Industri Rakaman Muzik Malaysia (IRAMA), Ayob Abdul Majid ketika dihubungi Kosmo! Online sebentar tadi.
“Ali dimasukkan ke hospital akibat sesak nafas dan penyakit jantung serta darah tinggi yang dihidapinya.
“Cuma pagi tadi keadaannya bertambah pulih dan bantuan alat pernafasan sudah ditanggalkan. Alhamdulillah dia juga sudah dipindahkan ke unit wad separuh kritikal,” katanya.
Ayob menambah, penyanyi berusia 53 itu sebenarnya sudah mengalami sakit-sakit sejak beberapa hari lalu tetapi keadaannya ketika itu tidaklah begitu teruk.

“Kalau ada yang masih ingat, Ali pernah disambar api pada bahagian tangan dan muka pada tahun lepas, sejak dari situ, Ali sedikit menyepi. Kemudian sekitar Jun atau Julai tahun lalu dia mula sakit.
“Buat masa sekarang, keadaannya stabil, boleh makan dan bercakap seperti biasa. Cuma dia masih dalam rawatan dan memerlukan sedikit masa untuk benar-benar sembuh,” ujar Ayob lagi.
Sementara itu Ali dalam sebuah video yang dirakam Ayob menerusi Facebooknya beberapa jam lalu memohon kemurahan hati semua pihak agar mendoakan kesembuhannya.
“Mohon doakan saya yang dimasukkan ke hospital. Ada sedikit ujian daripada Allah SWT.
“Doa-doa kalian harap dikabulkan dan insya-Allah kembali pulih. Doakan saya supaya segera sembuh,” katanya ringkas.
Pada 26 Mac tahun lalu, Ali melecur sebanyak 30 peratus pada bahagian tangan dan muka selepas disambar api ketika sedang membakar sampah di belakang rumahnya di Kampung Rantau Panjang, Klang, Selangor. – K!ONLINE.


Kerajaan perkenal SOP banjir
Oleh AHMAD SHAHERMAN SHAMSURI

5 Januari 2021, 6:12 pm
PETALING JAYA – Kerajaan hari ini telah mengeluarkan satu prosedur operasi standard (SOP) bagi memudahkan pengurusan banjir di negeri terlibat bagi mengelak penularan Covid-19.
Menteri Kanan Keselamatan, Datuk Seri Ismail Sabri Yaakob berkata, ia melibatkan SOP sebelum banjir, semasa dan selepas termasuk pengurusan mangsa yang terlibat.
Jelas beliau, antara SOP tersebut adalah memastikan pusat pemindahan sementara (PPS) yang telah dikenalpasti dan diwartakan mempunyai fasiliti asas yang berfungsi dengan baik, kondusif dan bersedia.
“Ia juga merangkumi ruang untuk mangsa berstatus pesakit di bawah pengawasan (PUS) pandemik Covid-19.
“Selain itu, setiap PPS perlu dilengkapi Kod QR MySejahtera dan setiap petugas serta mangsa banjir yang terlibat perlu menggunakan aplikasi tersebut serta memastikan Personal Protective Equipment
(PPE) mencukupi,” katanya di sini hari ini.
Ismail Sabri berkata, PPS hendaklah dibuka dikawasan Zon Covid-19 atau Perintah Kawalan Pergerakan (PKP) yang sama dan sekiranya tidak dapat dielakkan PPS boleh dibuka di zon yang berhampiran.

Katanya, PPS perlu didisinfeksi sebelum menerima mangsa banjir dan proses pemindahan mangsa ke PPS perlu mematuhi Garis Panduan Pengurusan PPS semasa Covid-19 dan mengikut nasihat KKM seperti menjaga penjarakan fizikal serta memakai pelitup muka pada setiap masa.
“Setiap mangsa yang dipindahkan ke PPS perlu disaring dan kemudian ditempatkan dengan mematuhi aspek penjarakan fizikal. Mangsa juga akan dibekalkan dengan pelitup muka dan dikehendaki memakainya pada setiap masa.
“Jawatankuasa PPS boleh menempatkan ahli keluarga dalam kubikel yang sama dan bagi mangsa yang bergejala, mereka akan dirujuk ke klinik kesihatan dan kemudian diasingkan di ruang pengasingan khas yang disediakan,”ujarnya.
Tambah beliau, penyediaan makanan dan minuman adalah secara berbungkus (packed meal) dan tidak ada sebarang aktiviti memasak di PPS sepanjang operasi.
“Aktiviti-aktiviti berkumpulan yang menjejaskan penjarakan fizikal adalah tidak dibenarkan termasuk
ziarah antara mangsa.
“Semua kawasan tertutup di PPS dibiarkan terbuka bagi membolehkan peredaran udara yang mencukupi untuk mengeluarkan partikel yang tercemar,” katanya.
Mengulas lanjut, Ismail Sabri berkata, bagi SOP penghantaran semula mangsa banjir, semua mangsa dibekalkan dengan pelitup muka dan dikehendaki memakainya pada setiap masa.
“Memastikan penjarakan sosial ketika dalam kenderaan dan mangsa bergejala dirujuk ke klinik kesihatan.
“Saya menyeru kepada semua mangsa banjir yang terlibat untuk sentiasa mematuhi SOP serta garis panduan yang telah ditetapkan bagi mengelak penularan wabak Covid-19 di musim banjir ini,” tegas beliau. – K! ONLINE


Pendakwaan mohon Najib diberi amaran keras selepas ‘serang saksi’ dlm FB
Oleh NUZULSHAM SHAMSUDDIN

5 Januari 2021, 5:21 pm
KUALA LUMPUR – Pihak pendakwaan dalam kes 1Malaysia Development Berhad (1MDB) hari ini memohon agar bekas Perdana Menteri, Datuk Seri Najib Tun Razak dikenakan tindakan tegas kerana `menyerang’ saksi.
Ini kerana Timbalan Pendakwa Raya, Datuk Seri Gopal Sri Ram memaklumkan kepada Mahkamah Tinggi di sini bahawa Najib telah memuat naik hantaran di akaun Facebook (FB) pada 29 Disember lalu berkaitan salah seorang saksi pendakwaan iaitu Tan Sri Zeti Akhtar Aziz yang juga bekas Gabenor Bank Negara.
Hantaran bertarikh 29 Disember 2020 telah mengaitkan Zeti dan ahli keluarganya menerima wang sejumlah RM100 juta daripada ahli perniagaan dalam buruan, Low Taek Jho atau Jho Low.
“Tertuduh telah memuat naik hantaran di Facebook miliknya menyerang saksi pendakwaan seolah-olah sedang membuat pembelaan. Perbicaraan telah bermula di mahkamah undang-undang dan bukannya dibicarakan di media sosial.
“Saya tidak mahu membuat sebarang permohonan agar jaminannya ditarik atau membuat permohonan menghina mahkamah tetapi saya sangat berbesar hati sekiranya mahkamah mengenakan satu amaran tegas terhadap tertuduh. Kami perlukan jaminan bahawa saksi-saksi kami tidak akan diserang lagi,” kata Sri Ram.
Namun pada 31 Disember lalu, Zeti dalam satu kenyataan menafikan beliau atau mana-mana ahli keluarganya menerima wang daripada Jho Low atau dari 1MDB.

Sementara itu, peguam Najib, Tan Sri Muhammad Shafee Abdullah memaklumkan pihaknya hanya mengetahui mengenai perkara tersebut pagi ini dan memerlukan masa untuk berhujah mengenai aduan pendakwaan itu.
Bagaimanapun katanya, adalah tidak adil anak guamnya dihalang untuk membuat sebarang kenyataan sedangkan Najib sering dijadikan bahan oleh pihak lain.
“Kami pernah meminta perintah sekatan (gag order) bagi menghalang mana-mana pihak mengeluarkan sebarang kenyataan mengenai kes yang dihadapi anak guam saya tetapi tidak dibenarkan,” kata peguam itu.
Hakim Collin Lawrence Sequerah kemudian mengarahkan pihak-pihak membuat hujahan lanjut mengenai perkara itu Khamis ini.
Perbicaraan bersambung lagi esok. – K! ONLINE


26.3 pengguna, 1.4 juta premis telah berdaftar dengan MySejahtera
Oleh AHMAD SHAHERMAN SHAMSURI

5 Januari 2021, 5:18 pm
PETALING JAYA – Kira-kira 26.3 juta pengguna telah memuat turun dan mengaktifkan aplikasi MySejahtera sejak ia mula di lancarkan pada tahun lalu.
Menteri Kanan Keselamatan, Datuk Seri Ismail Sabri Yaakob berkata, bagi premis perniagaan pula, lebih 1.4 juta premis perniagaan telah mendaftar dengan aplikasi ini.
Katanya, semalam sahaja seramai 44,607 pengguna telah memuat turun aplikasi ini manakala 19 jut 19,049,731 telah menggunakan aplikasi ini bagi tujuan merekod daftar masuk.
“Kerajaan sebelum ini telah mewajibkan premis perniagaan di seluruh negara menggunakan aplikasi MySejahtera serta menggalakkan rakyat untuk memuat turun dan mengaktifkan aplikasi tersebut.
“Bagi kawasan yang tiada liputan internet, mereka bagaimanapun boleh merekod butiran diri secara manual,”katanya di sini hari ini.
Tambah Ismail Sabri, orang ramai dinasihatkan untuk memuat turun dan mengaktifkan aplikasi MySejahtera bagi memudahkan pengesanan kes Covid-19. – K! ONLINE


99,084 pekerja asing jalani ujian saringan Covid-19
Oleh AHMAD SHAHERMAN SHAMSURI

5 Januari 2021, 5:36 pm
PETALING JAYA – Seramai 99,084 pekerja warga asing telah menjalani ujian saringan Covid-19 melibatkan 3,536 majikan sehingga semalam.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu seramai 2,079 telah disahkan positif Covid-19, manakala 97,084 lagi adalah negatif.
Katanya, bermula 1 Disember 2020, kerajaan telah mengarahkan semua pekerja warga asing khususnya di enam negeri iaitu Selangor, Negeri Sembilan, Pulau Pinang, Sabah, Wilayah Persekutuan Kuala Lumpur dan Labuan untuk menjalani ujian saringan Covid-19.
“Kerajaan telah menguatkuasakan arahan ini bermula 1 Januari 2021 di bawah Akta Pencegahan dan Pengawalan Penyakit Berjangkit (Akta 342) di mana majikan yang gagal mematuhi arahan ini akan dikenakan tindakan undang-undang dan penalti.
“Sehingga kini, sebanyak 758 buah klinik telah terlibat dengan program saringan ini dan kos ujian saringan ditanggung oleh majikan masing-masing,”katanya di sini hari ini. – K! ONLINE


PKPD di Apartment Amber Court dan PPA Muar dilanjut sehingga 20 Januari
Oleh AHMAD SHAHERMAN SHAMSURI

5 Januari 2021, 5:14 pm
PETALING JAYA – Perintah Kawalan Pergerakan Diperketatkan (PKPD) di Apartment Amber Court di Jalan Genting, Bentong dan Pusat Pemulihan Akhlak (PPA), Muar, Johor dilanjutkan 14 hari lagi.
Menteri Kanan Keselamatan, Datuk Seri Ismail Sabri Yaakob berkata, PKPD di dua kawasan itu dilanjutkan sehingga 20 Januari depan selepas terdapat pertambahan kes dan risiko jangkitan di kawasan terbabit.
Katanya, pihak Kementerian Kesihatan (KKM), telah melaksanakan 1,180 ujian saringan di Apartment Amber Court dan daripada jumlah itu sebanyak 454 kes positif Covid-19 telah direkodkan.
“Sehingga kini, KKM telah melaksanakan 1,180 ujian saringan dan daripada jumlah itu sebanyak 454 kes positif Covid-19 telah direkodkan.
“KKM turut mengesahkan ujian saringan kedua masih perlu dijalankan kepada sebahagian kontak rapat dan terdapat risiko yang tinggi jangkitan Covid-19 di lokaliti ini,”katanya di sini hari ini.
Sementara itu katanya, bagi PPA Muar, KKM telah melaksanakan 827 ujian saringan dan sebanyak 40 kes positif Covid-19 telah direkodkan.

“KKM turut mengesahkan masih terdapat pertambahan kes positif harian yang direkodkan dan sebanyak 38 baki sampel saringan yang masih menunggu keputusan,” jelas Ismail Sabri. – K! ONLINE


Tambahan RM400 bantuan khas kepada penjawat awam di Kelantan
Oleh ROSLIZA MOHAMED

5 Januari 2021, 5:31 pm
KOTA BHARU – Setiap penjawat awam di Kelantan akan menerima wang tambahan bantuan khas sebanyak RM400 yang diberikan oleh kerajaan negeri.
Menteri Besar Kelantan, Datuk Ahmad Yakob berkata, bayaran itu akan dibuat kepada seramai 6,854 penjawat awam pada 21 Januari ini.
“Tambahan bayaran ini menjadikan setiap seorang penjawat awam akan menerima sebanyak RM1,000.
“Bantuan itu sebagai tanda penghargaan kepada penjawat awam atas komitmen kerja keras selain pencapaian surplus empat tahun berturut-turut,” katanya.
Beliau berkata demikian kepada pemberita pada majlis Amanat Khas Tahun Baharu 2021 dan Perhimpunan Penjawat Awam Kelantan di Kompleks Kota Darul Naim di sini, hari ini.
Mengulas lanjut, menurut Ahmad, penjawat awam lantikan politik turut menerima wang tambahan sebanyak RM200 m daripada RM300 kepada RM500 setiap seorang.

Tambahnya, beliau berharap pemberian itu menjadi pemangkin kepada budaya kerja yang cemerlang bagi tahun yang akan datang.
Pada November lalu, kerajaan negeri dalam Persidangan Dewan Undangan Negeri (DUN) Kelantan di Kompleks Kota Darul Naim di sini mengumumkan pemberian bantuan khas sebanyak RM600 kepada kakitangan awam, selain RM300 untuk lantikan politik.
Lantikan politik iaitu membabitkan penghulu, kakitangan pegawai halaqah, guru al-Quran dan fardu ain, guru sekolah pondok dan sebagainya. – K! ONLINE


KPJ Johor bantu mangsa banjir di Kota Tinggi
Oleh KHAIRUL MOHD. ALI

5 Januari 2021, 4:08 pm
JOHOR BAHRU – Ekoran bencana banjir yang menjejaskan kehidupan ribuan penduduk negeri ini, Hospital Pakar KPJ Johor terpanggil untuk menyampaikan sumbangan bagi meringankan beban individu memerlukan.
Ketua Pegawai Eksekutif Hospital Pakar KPJ Johor, Mohd. Azhar Abdullah berkata, sumbangan yang diberikan mereka merupakan sebahagian daripada tanggungjawab sosial korporat pihaknya kepada masyarakat.
Jelasnya, sumbangan itu hasil daripada tabung kebajikan doktor-doktor pakar KPJ Johor akan disampaikan kepada semua pusat pemindahan sementara (PPS) yang dibuka di daerah Kota Tinggi ketika ini.
“Antara yang disumbangkan termasuklah lampin pakai buang dewasa dan kanak-kanak, makanan harian, ubat-ubatan dan alat perlindungan diri (PPE).
“Semoga sumbangan ini sedikit sebanyak dapat meringankan beban mangsa yang ditempatkan di PPS akibat banjir di daerah ini,” katanya dalam satu kenyataan.
Mohd. Azhar mengetuai sekumpulan kakitangan hospital swasta berkenaan dalam mengagihkan sumbangan tersebut di Pejabat Jabatan Kebajikan Masyarakat (JKM) Daerah Kota Tinggi, hari ini.

Setakat pukul 12 tengah hari ini, seramai 5,499 mangsa daripada 1,414 keluarga masih ditempatkan di 52 PPS yang dibuka akibat banjir di negeri ini dengan Kota Tinggi menjadi daerah paling teruk terjejas.
Sementara itu, Pegawai JKM Daerah Kota Tinggi, Wan Hamizah Wan Mohd. Zain memberitahu, pihaknya amat menghargai sumbangan yang diberikan kerana keperluan itu amat diperlukan masyarakat yang terjejas akibat banjir.
“Antara keperluan yang amat diperlukan termasuklah lampin pakai buang dan susu. Kini kita telah mempunyai bekalan ianya akan diagih kepada individu yang memerlukan.
“Saya turut mengambil peluang ini untuk mengucapkan terima kasih kepada semua pihak yang tampil untuk menghulurkan sumbangan ketika keadaan mencabar waktu ini,” ujarnya.
Sementara itu, orang ramai yang mahu menghulurkan sumbangan boleh terus menghubungi bilik gerakan JKM Daerah Kota Tinggi di talian 07-883 5536. – K! ONLINE


Banjir di Johor makin pulih, 13 PPS ditutup
Oleh MOHAMAD FAIZAL HASHIM

5 Januari 2021, 4:57 pm
JOHOR BAHRU – Keadaan banjir di negeri dilihat semakin pulih di beberapa daerah dengan mencatatkan penurunan jumlah mangsa banjir seramai 4,518 mangsa daripada 1,143 keluarga setakat 4 petang tadi.
Pengerusi Jawatankuasa Kesihatan dan Alam Sekitar negeri R. Vidyananthan berkata, jumlah itu menunjukkan penyusutan yang mendadak berbanding 5,399 mangsa daripada 1,414 keluarga pada tengah hari tadi.
Katanya, penurunan jumlah tersebut menyaksikan 13 pusat pemindahan sementara (PPS) ditutup setakat ini menjadikan PPS yang masih beroperasi adalah sebanyak 40 tempat.
“Seramai 981 mangsa banjir melibatkan 271 keluarga di negeri ini dibenarkan pulang ke rumah meninggalkan PPS yang disediakan di empat daerah.
“Jumlah mangsa banjir di Kluang merekodkan pengurangan terbesar apabila seramai 598 mangsa daripada 164 keluarga telah pulang ke rumah masing-masing.
“Turut mencatatkan penurunan mendadak ialah di Kota Tinggi apabila seramai 335 mangsa daripada 92 keluarga meninggalkan PPS di daerah itu,” katanya dalam kenyataan hari ini.

Vidyananthan berkata, jumlah mangsa banjir juga turut berkurangan di Segamat iaitu seramai 94 mangsa daripada 24 keluarga dan di Pontian iaitu seramai 32 mangsa melibatkan enam keluarga setakat ini.
Beliau berkata, angka mangsa banjir di tiga lagi daerah yang terjejas iaitu Mersing, Johor Bahru dan Batu Pahat tidak berubah. – K! ONLINE


Polis cedera motosikal dilanggar dari belakang
Oleh MOHD SYALMIZI HAMID

5 Januari 2021, 4:35 pm
GEORGE TOWN – Seorang anggota polis cedera selepas motosikal ditungganginya dilanggar oleh sebuah kereta di persimpangan lampu isyarat di Jalan Thean Teik, Air Itam di sini malam tadi.
Dalam kejadian kira-kira pukul 11.30 malam itu, anggota berpangkat Lans Koperal yang bertugas di Ibu Pejabat Polis Daerah Timur Laut itu dilaporkan cedera pada tapak tangan kiri dan dahi selepas terjatuh.
Difahamkan, pemandu kereta jenis Toyota Camry berusia 55 tahun terbabit adalah bekas Ahli Dewan Undangan Negeri (ADUN) di negeri yang ketika ini merupakan pegawai khas kepada salah seorang ahli Parlimen.
Ketua Polis Daerah Timur Laut, Asisten Komisioner Soffian Santong berkata, siasatan mendapati mangsa berusia 27 tahun ketika itu menunggang motosikal sendirian sebelum dilanggar dari belakang sebelah kanan.
“Pemandu kereta mendakwa dia dari arah pusat bandar menghala ke Balik Pulau dan ketika berada di lampu isyarat di hadapan sebuah pasar raya, sebuah motosikal dari arah sama secara tiba-tiba telah masuk di hadapan laluannya.
“Ia menyebabkan pemandu terkejut dan cuba mengelak, namun terlanggar motosikal jenis Yamaha LC135 yang ditunggang mangsa,” katanya kepada pemberita hari ini.

Sementara itu, Soffian berkata, mangsa mengalami kecederaan ringan dan dihantar ke Hospital Pulau Pinang di sini bagi mendapatkan rawatan, manakala pemandu kereta tidak cedera.
Difahamkan, pihak polis turut menyiasat dakwaan sama ada pemandu tersebut dalam keadaan pengaruh alkohol atau tidak ketika kejadian.
Kes itu disiasat mengikut Seksyen 43(1) Akta Pengangkutan Jalan 1987. – K! ONLINE


Ahmad Maslan dilantik SU Agong BN baharu
Oleh MOHD RASDAN AHMAD

5 Januari 2021, 4:27 pm
PETALING JAYA – Ahli Parlimen Pontian, Datuk Seri Ahmad Maslan dilantik Setiausaha Agung Barisan Nasional (BN) baharu berkuat kuasa serta merta mulai hari ini bagi menggantikan Ahli Parlimen Ketereh, Tan Sri Annuar Musa.
Pengumuman pelantikan Ahmad dibuat oleh Pengerusi BN, Datuk Seri Ahmad Zahid Hamidi dalam ucapan sempena perjumpaan khas bersama Ketua-Ketua UMNO Bahagian di Pusat Dagangan Dunia (PWTC) sebentar tadi.
Ahmad yang juga Setiausaha Agung UMNO dilantik selepas Annuar dipecat serta-merta dari jawatan itu berkuat kuasa hari ini.
Terdahulu, Annuar yang juga Menteri Wilayah Persekutuan mengesahkan pemecatannya selaku Setiausaha Agung BN dan Setiausaha Muafakat Nasional (MN) berkuat kuasa serta merta mulai hari ini.
Bagaimanapun, Annuar kekal sebagai ahli UMNO dan jawatannya dalam Kabinet kerajaan Perikatan Nasional (PN). – K! ONLINE


Netizen puji ‘Lori King Kong’ bantu mangsa banjir
Oleh ZULKIFLI MANZOR

5 Januari 2021, 4:05 pm
PETALING – Kemunculan beberapa buah jentera berat jenis Dumper Truck bagi membantu mangsa banjir di Pahang tular di media sosial semalam.
Rata-rata netizen memuji pengendali jentera berat yang juga digelar sebagai ‘Lori King Kong’ itu kerana sudi menghulurkan bantuan kepada mereka yang memerlukan.
Maklumat dalam Facebook mendakwa jentera berat yang berkeupayaan meredah banjir dengan mudah tersebut dari Lombong Emas Penjom (Empang Jaleh) di Lipis.
Saiznya yang tinggi serta besar memudahkan usaha membantu dan menyelamatkan orang kampung yang terperangkap dan memerlukan bantuan.
Beberapa rakaman video menunjukkan Dumper Truck sedang menelusuri jalan yang ditenggalami air di Lipis turut dikongsikan netizen.
“Terbaik sikap tolong menolong orang dalam kesusahan moga Allah beri rezeki yang melimpah ruah,” kata pemilik akaun Facebook Kamal As.

Jentera berat tersebut merupakan alat pengangkut pelbagai jenis material termasuk pasir, kerikil dan tanah yang diperlukan dalam projek pembinaan. – K! ONLINE


Adik-beradik Dot.com tular di Indonesia
Oleh KOSMO!

5 Januari 2021, 4:30 pm
JAKARTA – Tiga beradik di Indonesia menjadi tular di media sosial kerana memiliki hujung nama unik iaitu Dot.com seperti laman web di carian Internet.
Menurut laporan Tribunnews semalam, kisah adik beradik Dot.com menjadi buah mulut netizen apabila sijil kelahiran mereka bertiga dimuat naik di laman TikTok, baru-baru ini.
Nama tiga beradik dari Gersik, Jawa Timur  itu dikenali sebagai Salsabila Shofwah Alamak Dot Com, Mustaghfirin Nazhmi Ramadhan Dot Com dan Daffa Fawwaz Robbani Dot Com.
Anak kedua, Ramadhan berkata nama mereka diletakkan Dot.com di hujungnya kerana ia melambangkan kenangan tersendiri buat ibu bapanya.
“Ibu bapa saya berkenalan menerusi satu laman cari jodoh Alamak.com pada 1999.
“Maka kami tiga beradik diberikan hujung nama Dot.com sebagai mengenang kisah pertemuan mereka,” katanya.

Tambah Ramadhan, sejak kecil mereka sering berdepan dengan ejekan orang kerana nama tersebut namun ia menjadi perkara biasa selepas menginjak dewasa.
“Sekarang kami berbangga dengan nama Dot.com kerana nama kami unik dan tiada pada orang lain,” ujarnya. – Agensi


PGA cekup pengedar air ketum
Oleh YATIMIN ABDULLAH

5 Januari 2021, 4:59 pm
RANTAU PANJANG – Seorang lelaki dipercayai bertindak sebagai pengedar air ketum dicekup anggota Pasukan Gerakan Am (PGA) Batalion 7 dalam serbuan di Kampung Gual Sitok di sini semalam.
Dalam serbuan pukul 11.45 malam itu, PGA turut merampas pelbagai jenis bahan terlarang yang dianggarkan berjumlah RM2,395 termasuk empat bilah pedang.
Antara bahan terlarang yang ditemui semasa serbuan itu adalah 23 bungkus air ketum, daun ketum (10 kilogram), air ketum (25 liter), pil kuda (30 biji), ubat batuk (21 botol) dan peralatan memasak serta membungkus air ketum.
Pegawai Pemerintah PGA Batalion 7, Superintendan Azhari Nusi berkata, bertindak atas maklumat, sepasukan anggota telah melakukan serbuan di sebuah rumah yang tidak bernombor di kawasan tersebut.
Menurutnya, semasa serbuan dilakukan, PGA telah menahan dua lelaki berusia 34 dan 35 tahun yang berada dalam keadaan mencurigakan di rumah berkenaan.
“Hasil pemeriksaan lanjut, kita menemui semua barangan itu di dalam sebuah bilik di tingkat atas rumah berkenaan.

“Siasatan awal mendapati suspek pertama yang berusia 34 tahun sedang memasak sendiri air daun ketum untuk dijual kepada pembeli di sekitar kampung tersebut. Dia turut mengaku pil kuda itu untuk kegunaannya sendiri,” katanya dalam satu kenyataan hari ini.
Menurut Azhari, suspek kedua yang berusia 35 tahun itu merupakan pembeli daun ketum daripada suspek pertama.
Katanya, ujian saringan air kencing mendapati kedua-dua suspek positif dadah jenis methamphetamine.
Tambah Azhari, semua barangan rampasan termasuk suspek dibawa Ibu Pejabat Polis Daerah (IPD) Pasir Mas untuk tindakan lanjut.
Kes disiasat mengikut Seksyen 12(2) Akta Dadah Berbahaya (ADB) 1952, Seksyen 15(1)(a) ADB 1952, Seksyen 30(3) Akta Racun 1952 dan Akta Bahan Kakisan Letupan dan Senjata Berbahaya 1958. – K! ONLINE


189 Bahagian UMNO selesai bersidang
Oleh AHMAD SHAHERMAN SHAMSURI

5 Januari 2021, 4:10 pm
PETALING JAYA – Sebanyak 189 Bahagian UMNO di seluruh negara termasuk sayap Pemuda, Wanita, dan Puteri telah berjaya menyelesaikan mesyuarat perwakilan masing-masing sebagaimana tuntutan Perlembagaan.
Setiausaha Agung UMNO, Datuk Seri Ahmad Maslan berkata, hanya dua bahagian tidak bersidang iaitu Bahagian Tanah Merah yang digantung dan serta Tuaran bersidang minggu ini.
Beliau berkata, selepas persidangan bahagian, lazimnya konvensyen di peringkat negeri dan kebangsaan akan menyusul bagi memperhalusi setiap usul yang kemudiannya dibawa ke Perhimpunan Agung UMNO.
“Memandangkan keperluan mematuhi prosedur operasi standard (SOP) Perintah Kawalan Pergerakan Pemulihan (PKPP) yang sedang berjalan, pertemuan dengan Ketua UMNO Bahagian dijadikan alternatif kepada konvensyen.
“Pertemuan itu juga adalah amalan lazim untuk kepimpinan tertinggi mendengar dan memperhalusi suara akar umbi,”katanya dalam satu kenyataan di sini hari ini.
Tambah Ahmad, suara akar umbi itu kemudiannya akan dibawa secara rasmi ke Majlis Kerja Tertinggi UMNO dan Perhimpunan Agung UMNO untuk dibahas dan diputuskan. – K! ONLINE


Tiga individu ditahan terlibat aktiviti pengedaran dadah
Oleh NUR HUDA MUSA

5 Januari 2021, 4:23 pm
AMPANG JAYA – Polis berjaya memberkas tiga individu dipercayai terlibat dalam sindiket pengedaran dadah yang bergiat aktif sejak tiga tahun lalu di sekitar Lembah Klang pada 1 Januari lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, bertindak atas maklumat pengedaran dadah pada 1 Januari, sepasukan polis dari Bahagian Siasatan Jenayah Narkotik Ibu Pejabat Daerah (IPD) Ampang Jaya berjaya menahan seorang lelaki di kawasan Pandan Perdana, Ampang, Selangor.
“Lelaki tersebut ditahan di dalam kereta jenis Nissan Sentra lebih kurang pukul 9.30 pagi semasa pihak polis menjalankan Ops Ambang Tahun Baru 2021.
“Hasil pemeriksaan telah menjumpai sebilah parang panjang lebih kurang 27 inci, satu objek menyerupai pistol warna hitam bertulisan Sig Sauer beserta kelopak berisi 10 butir peluru hidup (9 MM) dan 460 biji pil disyaki dadah jenis ekstasi,” katanya pada sidang akhbar di IPD Ampang Jaya hari ini.
Mohamad Farouk berkata, hasil soal siasat suspek turut membawa kepada tangkapan seorang lelaki dan seorang perempuan di sebuah rumah di kawasan Pandan Perdana berdekatan dengan tempat suspek utama ditahan.
“Polis juga berjaya merampas disyaki dadah jenis syabu (3.6 gram) dan 10 biji disyaki dadah jenis pil ekstasi (5.5 gram).

“Hasil siasatan dapati salah seorang suspek telah mengaku senjata api yang ditemui adalah milik suspek yang digunakan bagi tujuan perlindungan diri,” jelasnya.
Katanya, senjata itu dibeli dari negara jiran dengan harga RM17,000 sejak awal tahun 2019 manakala bekalan dadah jenis ekstasi diperolehi dari pengedar di kawasan Lembah Klang.
“Kesemua suspek telah ditahan direman di bawah Seksyen 117 Kanun Prosedur Jenayah mulai 2 hingga 8 Januari 2021 untuk siasatan lanjut.
“Semakan rekod dapati suspek berusia 38 tahun mempunyai satu rekod lampau dadah, manakala suspek berusia 51 tahun mempunyai tiga rekod lampau dadah. Suspek perempuan pula yang berusia 46 tahun tidak mempunyai rekod lampau,” ujarnya.
Menurutnya, ujian air kencing ke atas dua suspek lelaki dapati positif dadah jenis Methamphetamine dan suspek perempuan adalah negatif.
Dalam tangkapan itu, sebuah kenderaan jenis Toyota Mark X turut disita untuk siasatan lanjut, keseluruhan rampasan dadah bernilai RM6,000 dan nilai sitaan RM60,000.
Kes disiasat di bawah undang-undang Seksyen 39B, Seksyen 39A (1), Seksyen 12(2), Seksyen 15(1)(a) Akta Dadah Berbahaya 1952, Seksyen 8 Akta Senjatapi dan Seksyen 6(1) Akta Bahan Kakisan dan Letupan dan Senjata Berbahaya 1958. – K! ONLINE


KJ sedia letak jawatan
Oleh MOHD RASDAN AHMAD

5 Januari 2021, 4:37 pm
PETALING JAYA – Menteri Sains, Teknologi dan Inovasi, Khairy Jamaluddin sedia melepaskan jawatannya sebagai menteri di kementerian tersebut jika diarahkan UMNO.
Ahli Parlimen Rembau yang juga bekas Ketua Pemuda UMNO itu berkata, keputusan tersebut bakal dilakukan kerana beliau adalah ahli parti terbabit dan terikat dengan keputusan parti.
“Kalau keputusan untuk meletakkan jawatan menteri dibuat oleh Majlis Kerja Tertinggi (MKT) UMNO, sebagai ahli parti, saya terikat dengan keputusan parti,” katanya pada sidang akhbar di bangunan Parlimen hari ini.
Hubungan di antara UMNO dan Parti Pribumi Bersatu Malaysia (Bersatu) dilihat semakin longgar, susulan kenyataan dibuat oleh beberapa pemimpin kedua-dua parti kebelakangan ini, terutama desakan UMNO supaya pilihan raya umum ke-15 (PRU-15) diadakan segera. – K! ONLINE


Suami berkeras namakan anak sempena bekas isteri
Oleh KOSMO!

5 Januari 2021, 3:13 pm
LONDON – Seorang bakal ibu dikritik oleh suami dan keluarga mentuanya apabila menolak menamakan bayi dalam kandungan dengan nama mendiang isteri lelaki tersebut.
Menurut laporan Mirror UK semalam, wanita itu memuat naik luahan perasaan di laman Facebook dan meminta pandangan netizen tentang keputusannya
“Suami menuduh saya bertindak keterlaluan apabila enggan menamakan anak kami dengan nama mendiang isterinya.
“Saya faham pemergian mendiang adalah insiden menyedihkan tetapi saya rasa keinginan suami menamakan anak dengan nama wanita itu tidak boleh diterima akal,” tulisnya.
Tambah wanita itu lagi, dia sudah banyak berkompromi dengan suaminya apabila membenarkan gambar perkahwinan dengan mendiang diletakkan di dalam rumah mereka malah tidak memarahi lelaki itu yang masih menggantung cincin perkahwinan lama pada rantai lehernya.
“Adakah keputusan saya ini salah?”, tanyanya meminta pendapat.

Status tersebut menerima lebih 1,500 komen yang rata-rata bersetuju dengan keputusan wanita itu dan menganggap suaminya bersikap mementingkan diri sendiri.
“Maafkan saya tetapi anda layak mendapat suami yang meletakkan anda serta anaknya sebagai keutamaan dan bukan mendiang isterinya,” tulis seorang pengguna.
“Saya rasa tindakan suami anda agak pelik. Anak itu perlukan identiti sendiri dan suami anda memerlukan sesi kaunseling untuk mengatasi masalahnya yang masih berkabung atas kematian isteri pertamanya itu,” ulas seorang lagi. – Agensi


31 PATI gagal balik kampung
Oleh EDDY AQMAL MOHAMED HAMIDI

5 Januari 2021, 3:53 pm
PETALING JAYA – Tindakan licik sekumpulan warga asing yang cuba pulang ke negara sendiri menggunakan laluan tidak sah akhirnya memakan diri apabila kesemua mereka berjaya ditahan menerusi Ops Benteng di daerah Kota Tinggi serta daerah Pengerang, Johor awal pagi tadi.
Markas Divisyen Ketiga Infantri Malaysia menerusi satu kenyataan berkata, kesemua 31 pendatang asing tanpa izin (PATI) warga Indonesia itu ditahan ketika cuba pulang ke negara asal kira-kira pukul 12.25 tengah malam, 1.45 pagi dan 8.55 pagi.
“Mereka yang ditahan berusia empat hingga 47 tahun yang terdiri daripada 21 lelaki, 7 wanita, seorang kanak-kanak lelaki dan dua kanak-kanak perempuan ditahan di pesisir Pantai Sungai Rengit, Kampung Punggai dan Kampung Kuala Sungai Punggai susulan risikan yang dilakukan.
“Nilai rampasan dianggarkan berjumlah RM48,297.67 melibatkan wang tunai matawang Ringgit Malaysia, matawang Rupiah Indonesia, telefon pintar, barangan kemas serta jam tangan pelbagai jenama,” katanya.
Jelasnya, kesemua PATI seterusnya ditahan dan dibawa ke Markas Taktikal Tanjung Sepang untuk menjalani pemeriksaan serta saringan Covid-19 sebelum diserahkan kepada pihak Jabatan Imigresen Malaysia manakala laporan polis telah dibuat di Balai Polis Bayu Damai.
“Tentera Darat Malaysia akan sentiasa mengawal keselamatan dan kedaulatan daratan negara dengan bekerjasama dengan agensi keselamatan lain bagi mengekang aktiviti PATI termasuk sebarang aktiviti pelanggaran undang-undang,” tegasnya. – K! ONLINE


TH lantik dua pegawai kanan baharu
Oleh AHMAD SHAHERMAN SHAMSURI

5 Januari 2021, 3:39 pm
PETALING JAYA – Lembaga Tabung Haji (TH) mengumumkan dua lantikan baharu pengurusan kanannya iaitu Ketua Pegawai Risiko dan Pematuhan serta Ketua Pegawai Audit dan Integriti.
Pengarah Urusan Kumpulan dan Ketua Pegawai Eksekutif TH, Datuk Nik Mohd. Hasyudeen Yusof berkata, jawatan Ketua Pegawai Risiko Pematuhan telah disandang Syahril Nizam Abu Hasan berkuat kuasa semalam.
Katanya, jawatan Ketua Pegawai Audit dan Integriti pula disandang Azirruan Arifin sejak 28 Disember lalu.
“Pelantikan kedua-dua pengurusan kanan yang baharu ini telah mengambil kira pengalaman dan kemahiran yang mereka miliki sebelum ini.
“Ia selaras dengan usaha TH untuk mengukuhkan kepimpinan profesional dan menjadikan TH sebuah institusi Islam yang dihormati kerana pencapaian serta tadbir urus yang baik,” katanya dalam satu kenyataan di sini hari ini.
Syahril Nizam.
Mengulas lanjut, Nik Mohd. Hasyudeen berkata, Syahril Nizam yang juga pemegang Ijazah Sarjana Muda Perakaunan daripada Universiti Teknologi Mara (UiTM) serta mempunyai pengalaman lebih 20 tahun dalam bidang risiko dan pematuhan.

“Sebelum menyertai TH beliau telah berkhidmat selama lapan tahun di Manulife serta memegang beberapa portfolio penting seperti Timbalan Presiden dan Ketua Pegawai Risiko Manulife.
“Beliau juga pernah berkhidmat di Maybank, Bursa Malaysia dan juga RHB Bank Berhad,” ujarnya.
Azirruan.
Sementara itu katanya, Azirruan pula pemegang Ijazah Sarjana Muda dalam bidang perakaunan daripada UiTM dan merupakan ahli Institut Akauntan Malaysia (MIA) serta ahli professional yang diperakui Certified Business Continuity Professional (Disaster Recovery Institute International).
“Beliau merupakan Ketua Pegawai Audit Dalam di Pertubuhan Keselamatan Sosial (Perkeso) sebelum menyertai TH,” jelasnya. – K! ONLINE


2,000 anggota Skuad Sabil hulur bantuan di 3 negeri
Oleh MOHD RASDAN AHMAD

5 Januari 2021, 3:34 pm
PETALING JAYA – Pergerakan Pemuda UMNO Malaysia dan Skuad Sabil Kebangsaan mengerahkan 2,000 anggota sukarelawan Skuad Sabil daripada seluruh negara untuk membantu mangsa-mangsa banjir di tiga negeri yang terjejas teruk terutamanya Pahang, Johor dan Terengganu.
Ketua Pergerakan Pemuda UMNO Malaysia, Dr. Asyraf Wajdi Dusuki berkata, gerak kerja sukarelawan Skuad Sabil ini akan diselaraskan bersama dengan Pemuda UMNO Negeri dan Skuad Sabil Negeri .
“Penyelarasan ini dilakukan memandangkan Skuad Sabil Negeri juga terlibat dalam Jawatankuasa Bencana Kerajaan di peringkat Negeri khususnya Pahang dan Johor.
“Antara fokus gerak kerja termasuklah untuk membantu kerja-kerja sukarela di Pusat-Pusat Pemindahan Banjir, kerja-kerja pembersihan pasca banjir termasuk tempat-tempat awam seperti Sekolah, Masjid, Rumah-rumah Ibadah, Balai Raya dan rumah mangsa-mangsa banjir,” ujarnya dalam satu kenyataan hari ini.
Tambah Asyaraf, pihaknya juga mengalu-alukan sebarang sumbangan orang ramai untuk membantu kerja-kerja amal kebajikan Skuad Sabil dan Sukarelawan Pemuda UMNO Malaysia.
“Sumbangan anda boleh disalurkan ke akaun Pemuda Umno Malaysia, CIMB Bank Berhad 8000632311. Semoga bantuan anda akan memberi manfaat kepada rakyat Malaysia yang dilanda musibah ketika ini,” jelasnya. – K! ONLINE


Di mana Jack Ma?
Oleh KOSMO!

5 Januari 2021, 3:30 pm
BEIJING – Jutawan teknologi China, Jack Ma dilaporkan tidak dilihat di khalayak umum lebih daripada dua bulan selepas berdepan konflik dengan Presiden Xi Jinping.
Ma, salah seorang hartawan China lantang mengkritik pengawal selia kewangan ‘pajak gadai’ negara itu dan bank-bank milik pemerintah dalam ucapan pembakar semangat di Shanghai pada Oktober tahun lalu.
Dia meminta reformasi sistem yang menyekat inovasi perniagaan dan menyamakan peraturan perbankan global dengan kelab orang lama.
Ucapan itu menimbulkan kemarahan pemerintah China yang memandang kritikan Ma sebagai serangan terhadap Parti Komunis dan menyebabkan tindakan ‘luar biasa’ diambil terhadap aktiviti perniagaan Ma.
Pada November tahun lalu,  pegawai di Beijing melancarkan siasatan dalaman ke atas Ma dan menangguhkan tawaran awam awal Kumpulan Ant miliknya yang berjumlah AS$37 bilion (RM150 bilion) atas arahan Presiden Xi, lapor Wall Street Journal.
Mereka kemudian menasihati Ma untuk kekal berada di China sebelum melancarkan siasatan anti-monopoli terhadap Alibaba Group Holding pada malam Krismas, menurut Bloomberg.

Beijing juga memerintahkan syarikat teknologi kewangan Ma, Ant Group untuk memperlahankan operasinya.
Akibat insiden tersebut, Ma didakwa lenyap dan tidak memunculkan diri di khalayak ramai termasuk gagal hadir sebagai juri tetap bagi kemuncak program realiti anjurannya, Africa’s Business Heroes yang berlangsung lewat November tahun lalu.
Jurucakap Alibaba memberitahu akhbar Financial Times bahawa Ma tidak dapat meneruskan komitmen menjadi anggota panel penghakiman kerana konflik jadual taikun itu.
Selain itu, bapa tiga orang anak yang sebelum ini sangat aktif di Twitter turut tidak menunjukkan sebarang aktiviti di media sosial sejak ‘kehilangannya’ dilaporkan.
Siasatan anti-monopoli menyebabkan saham Alibaba turun satu per empat selepas berjaya mencapai keuntungan tertinggi pada Oktober lalu.
Kejatuhan saham itu mengakibatkan jutawan itu kehilangan AS$10 billion (RM40 bilion) daripada nilai kekayaan atas kertas miliknya.
Ia turut menolak Ma ke tempat ketiga dalam senarai orang terkaya di China, di belakang Ketua Eksekutif Pinduoduo, Colin Huang dan Pony Ma dari Huateng Tencent Holdings.
Menurut Bloomberg Billionaires Index, Ma kini mempunyai anggaran nilai bersih semasa sebanyak AS $63.1 bilion (RM253 bilion). – Agensi


Tukang gunting didenda RM10,000, penjara sebulan
Oleh ASLIZA MUSA

5 Januari 2021, 3:24 pm
IPOH – Seorang tukang gunting rambut dihukum denda RM10,000 dan sebulan penjara oleh Mahkamah Majistret di sini hari ini selepas mengaku bersalah menunggang motosikal dalam keadaan mabuk di Jalan Raja Dihilir di sini Jumaat lalu.
Tertuduh, S. Jagaiyah, 41, juga berdepan hukuman penjara sembilan bulan sekiranya gagal menjelaskan denda berkenaan.
Hukuman tersebut dijatuhkan setelah Jagaiyah membuat pengakuan bersalah di hadapan Majistret Nabihah Mohd. Noor.
Mengikut pertuduhan, lelaki itu didakwa menunggang motosikal di mana kadar alkohol di dalam darah didapati sebanyak 158 miligram (mg) alkohol dalam 100 mililiter (ml) darah iaitu lebih 108mg daripada had ditetapkan.
Perbuatan itu dilakukan tertuduh di Jalan Raja Dihilir di sini pada pukul 1 pagi, 1 Januari lalu.
Pendakwaan dilakukan mengikut Seksyen 45A(1) Akta Pengangkutan Jalan 1987 pindaan 2020 yang memperuntukkan hukuman denda maksimum RM30,000, dipenjarakan sehingga dua tahun serta hilang kelayakan lesen selama dua tahun.

Terdahulu, Pegawai Pendakwa, Inspektor Muhaimin Ab. Kadir memohon mahkamah menjatuhkan hukuman setimpal sebagai pengajaran kepada tertuduh.
Bagaimanapun, tertuduh yang tidak diwakili peguam, merayu kepada mahkamah supaya dijatuhi hukuman minimum kerana menjaga ibu yang sakit selain pendapatan di bawah RM1,000 sebulan. – K! ONLINE